Lege abisua | Guggenheim Bilbao\nHome - Lege abisua\n“Baldintza orokor” hauek Guggenheim Bilbao Museoaren Fundazioak (“FMGB”) duen webguneko web orrien erabilera (sarbidea barne) arautzen dute. Aipatutako webguneak www.guggenheim-bilbao.eus eta guggenheim-bilbao-corp.eus(“Guggenheim-bilbao“) domeinu-izena du, halako web orrietan erabiltzailearen esku jartzen diren eduki eta zerbitzuak barne direla. Webgune honen osotasunaren jabe Guggenheim Bilbao Museoaren Fundazioa da. Guggenheim-bilbao delakoan sartzen den edozein pertsonak (“erabiltzaileak“) webgune honetara sartzen den bakoitzean indarrean dauden baldintza orokorrak onartzen ditu.\nE-posta helbidea: informacion@guggenheim-bilbao.eus\nFax zenbakia: 944359010\nFMGBk Guggenheim-bilbao delakoan erabiltzailearen eskura jartzen dituen eduki eta zerbitzuak (“Edukiak” eta “Zerbitzuak” hurrenez hurren) baldintza partikularren arabera arautu ahal izango dira (adibidez, erabiltzaileak betetzen eta balioztatzen dituen formularioetan hitzartzen direnak). Izan ere, gatazka-kasua egonez gero, azken hauek nagusituko zaizkie Baldintza Orokorrei (“Baldintza partikularrak”). Eduki edo Zerbitzu horiek erabiltzen dituen bakoitzean, erabiltzaileak onartzen ditu aplikagarriak diren Baldintza Partikularrak.\nOndorioz, erabiltzaileak Baldintza Orokorrak arretaz irakurri beharko ditu Guggenheim-bilbao erabiltzen duen aldi bakoitzean. Baita dagozkion Baldintza Partikularrak ere, Edukia edo Zerbitzua erabili nahi dituen bakoitzean.\nNolanahi ere, noiznahi eta aurretik jakinarazi gabe, FMGBk beretzako gordetzen du Guggenheim-bilbao-ko aurkezpena eta konfigurazioa aldatzeko eskubidea; eta beste hainbeste Baldintza Orokor hauekin edo Baldintza Partikularrekin.\nGuggenheim-bilbao webguneari dagokionez, erabiltzaile bakoitzari aplikagarri zaizkion Baldintza Orokorren eta zenbait Baldintza Partikularren ondorio diren termino eta baldintzen multzoari “Kontratu harremana” deituko zaio.\n2. GUGGENHEIM-BILBAO.EUS WEBGUNEAREN ERABILERA\nBaldintza Orokorretan besterik xedatzen ez bada, Guggenheim-bilbao webgunera doan sartu ahal da. Erabiltzaileak bakarrik telekomunikazio sarearekin konektatzeko bere hornitzailearekin kontratatutako kostua ordainduko du.\nErabiltzaileak jakin behar du, eta bere borondatez eta berariaz onartzen du Guggenheim-bilbao webgunea erabiltzea bere erantzukizun eta ardurapean dela.\nGuggenheim-bilbao webgunea erabiltzerakoan, erabiltzaileak hitz ematen du ez duela egingo FMGBren edo hirugarrenen irudia, interesak eta eskubideak kaltetu ditzakeen ezer; ez eta Guggenheim-bilbao webgunea kaltetu, hondatu edo gainkargatu edo, modu batera edo bestera, webguneak ohi bezala erabiltzea oztopatuko lukeen ezer ere.\nGuggenheim-bilbao webguneko edukiak erabiltzailearen esku jartzen ditu FMGBk, bai berezko informazioa bai hirugarrenena erabiliz.\nGuggenheim-bilbao webguneko eduki guztiak FMGBren jabetzakoak dira edo legezko jabeenak. Eduki horien barruan sartzen dira, izaera mugatzailerik gabe, testuak, grafikoak, irudiak, diseinua, horiei dagozkien jabetza intelektualaren eskubideak eta markak, izen komertzialak edo beste edozein ikur bereizgarri. Horrenbestez, erreserbatuta daude eduki horien gaineko eskubide guztiak. FMGB Guggenheim Bilbao Museoa │ Erreproduzitutako lanen © Egileen © FMGB Guggenheim Bilbao Museoa © VEGAP, Bilbao\nBaldintza Orokor hauen bitartez, ez da jabetza intelektual edo industrialerako inolako eskubiderik ematen Guggenheim-bilbao webgunearen gainean, ezta berau osatzen duten elementu bakar baten gainean ere. Berariaz debekatuta dago erabiltzaileak edukien kopia egitea, eraldatzea, merkaturatzea, jendaurrean komunikatzea, eskura jartzea, ateratzea, berriz erabiltzea, berriz bidaltzea edo bestela erabiltzea, edozein modu edo prozedura erabiliz ere, salbu eta eskubideen legezko jabeek horretarako baimena espresuki eta idatziz ematen ez badute.\nErabiltzaileak edukiak ikusi ahal izango ditu; baita aldi baterako kopia pribatu bat egin ere, erabilera pertsonal eta pribaturako bere sistema informatikoan (softwarea eta hardwarea), baldin eta helburua ez bada merkataritza jarduerak edo jarduera profesionalak egitea. Erabiltzaileak ezingo ditu Edukiak lortu (eta ez du lortzen saiatu behar), berariaz bere eskura jarri diren edo Interneten erabili ohi diren bitarteko edo prozeduren bidez ez bada (baldin eta azken horiek Guggenheim-bilbao webguneari kalte egiten ez badiote edo erabilezin bihurtzen ez badute). Noiznahi, erabiltzaileak errespetatu beharko ditu FMGBren edo hirugarrenen jabetzakoa den Guggenheim-bilbao webgunearen gaineko jabetza intelektual eta industrialeko eskubideak. Webgunean dauden materialak eta informazioa baimenik gabe erabiltzeak jabetza intelektual edo industrialari buruzko legea eta aplikagarri diren besteei buruzko legea urratzea ekar dezake.\nErabiltzaileak eta, orokorrean, edozein pertsona fisiko edo juridikok bere webgunetik Guggenheim-bilbao webgunera (“Hiperesteka”) hiperesteka bat edo esteka egiteko gailu tekniko bat (adibidez, loturak edo botoiak) jarri nahi baditu, FMGBren aldez aurreko baimena lortu beharko du idatziz.\nDena den, Hiperesteka jartzeak ez du esan nahi FMGBren eta webgunearen jabearen artean inolako harremanik dagoenik Hiperesteka hori sortzeko; ezta FMGBk horren eduki edo zerbitzurik onartzen duenik ere.\nNolanahi ere, FMGBk Guggenheim-bilbao webgunera doan edozein hiperesteka debekatu edo erabilezin bihurtzeko eskubidea izango du. Bereziki hiperesteka hori agertzen den webguneko jarduera edo edukiak zilegi ez direnean.\nGuggenheim-bilbao webguneak, bakarrik Interneten eskuragarri dagoen informazioa, edukiak eta zerbitzuak lortzeko, hiperestekak edo esteka egiteko gailu teknikoak (loturak edo botoiak, adibidez) erabiltzailearen esku jartzen ditu. Horri esker, erabiltzaileak sarbidea izango du hirugarrenen edo hirugarrenek kudeatutako webgune edo Interneteko atarietara (“Webgune estekatuak”).\nFMGBk ez ditu merkaturatzen —ez berez ez hirugarrenen bidez— Webgune estekatuetan dagoen informazioa, edukiak edo zerbitzuak. Ez ditu, inolaz ere, onartzen, gainbegiratzen edo kontrolatzen berorietan dauden edukiak, zerbitzuak edo bestelako materialak. Beraz, erabiltzaileak bere gain hartzen du webgune horietan nabigatzeko ardura guztia.\nBaldintza Orokor hauetan edo Baldintza Partikularretan berariaz aurreikusitako kasuetan izan ezik, FMGBk ez ditu bere gain hartuko Guggenheim-bilbao webgunean edo bertatik sartuta bistarazi daitezkeen beste edukietan sor daitezkeen kalte eta ezbeharrak, edozein motatakoak direla ere, zehaztasun, sakontasun edo gaurkotasun faltagatik; ezta webgunearen Eduki eta Zerbitzuetan akats edo ez-egiteak egongo balira ere. Era berean, FMGBk ez du bere gain hartzen inolako betebeharrik edo konpromisorik eduki eta informazio horiek egiaztatzeko edo zaintzeko.\nHalaber, FMGBk ez du bermatzen Guggenheim-bilbao webgunea erabilgarri egongo denik, jarraipena izango duenik edo hutsik egingo ez duenik. Ondorioz, eta indarrean dagoen legea betez ere, baztertu egiten du kalte-galeren gaineko edozein erantzukizun, Guggenheim-Bilbao.eus webgunean eta aipatu webguneko Zerbitzuetan dauden funtzionamendu akatsen eraginez, erabilgarritasun edo jarraipen falta dela. Era berean, FMGBk ez du erantzukizunik web orri desberdinen sarbidera dauden akatsen gainean, ezta Zerbitzu horiek eskaintzen dituztenen gainean ere.\nZehazki, FMGBk ez du inolako erantzukizunik hirugarrenek Guggenheim-bilbao webgunearen bidez emandako zerbitzuek ekar litzaketen edozein izaerako kalte-galeren aurrean; ezta hirugarren horiek zerbitzu eskaerak kudeatzeko baliatzen dituzten bitartekoen aurrean ere. Konkretuki, gauza hauen gainean (besteak beste): (i) bidegabeko lehian jardutea eta legez kontrako publizitatea egitea, hirugarrenek Guggenheim-bilbao webgunearen bitartez zerbitzuak eskaini ondoren; (ii) finantza erakundeekin hitzartutako ordainketa-sistemak erabilgarri ez egotea edo akatsak edukitzea; (iii) hirugarrenen erasoek eragindako birus edo programa gaiztoen transmisio posiblea; edo (iv) hirugarrenek Guggenheim-bilbao webgunaren bitartez eskaintzen, hedatzen, biltzen, jasotzen, lortzen, eskura jartzen dituzten edukien egiatasun, fidagarritasun, zehaztasun, egokitasun edota gaurkotasun falta ere.\nGuggenheim Bilbao Museoko online denda edo liburu-dendan (“Online Denda“) erosketak egin ahal izateko, Erabiltzailea aurrez erregistratu ahal izango da, “Erabiltzailearen Kontuan” alta emanda, edo erosketa gonbidatu bezala egin ahal izango du, eta, kasu horretan, emandako datuak ez dira gordeko.\nErabiltzaile Kontu bat sortu duen pertsonak uneoro kontsultatu ahalko du bere eskarien xehakapena “Nire Kontua” atalean.\nHalaber, Online Denda baliatzeko, Erabiltzaileak honakoa izan behar du kontuan:\nEsteka hauen bitartez, informazio xehea eskuratu ahal izango du gai hauen inguruan: online erosketa-prozesua, ordainketa-metodoa eta bidalketa- eta garraio-prozesua.\nEzerezte- eta itzultze-politikari dagokion informazio guztia esteka horretan dago eskuragarri.\nErosketa-agindua bete eta bidaltzeak esan nahi du Erabiltzaileak erabat onartzen duela dagozkion Baldintza Orokor eta Partikularretako bakoitza.\nXehetasun gehiago nahi badituzu, jo informazio orokorra eta ohiko galderakataletara.\nCommunity harremanetarako espazioa da, eta museoaz modu desberdinean gozatzeko bidea. Communityko kideak FMGBarekin elkarlanean aritzen dira, eta, gainera, beren partaidetza-mailaren araberako onura eta abantailez gozatzen dute:\nGuggenheim-bilbaoren bitartez, FMGBk “Museoaren Lagunak” programako kide egiteko aukera eskaintzen die erabiltzaileei, hainbat kanalen bitartez. Lagunek dohaintza moduko ekarpenak egin ditzakete, banku-helbideratze bidez (kontu-zenbakia emanda) edo kreditu-txartela medio, aukeratutakoaren arabera.\nFMGBk bankuaren datuak gorde egingo ditu, programa urtero berritzeko. Erabiltzaileek datu horiek eskuratu, zuzendu, bertan behera utzi edo aldatu ditzakete noiznahi, baita datuak tratatzeari uko egin ere, gure pribatutasun-politikako baldintzei jarraikiz.\nErabiltzaileek, programaren abantailen berri jakiteko, hemen klik egin baino ez dute.\nProgramako erabiltzaileak Guggenheim-bilbaoko Museoaren Lagunen atal berezira sar daitezke, eduki eta zerbitzu esklusiboak eskuratzeko..\nGuggenheim-bilbaoren bitartez, FMGBk Museoaren jarraitzaile izateko aukera eskaintzen du; horretarako, nahikoa da alta-formularioa betetzea. Jarraitzaileek eduki berezi eta abantailez goza dezakete. Halaber, programak zer abantaila dituen ikus dezakete, hemen klik eginda, eta Museoaren web-orrian eremu pribatu bat dute.\n6. SARRERAK ONLINE EROSTEA\nFMGBk sarrerak (“online sarrerak”) saltzeko plataforma bat eskaintzen du bere webgunean. Plataforma hori TIQUETEO SPAIN, SL enpresak kudeatzen du (helbidea: C/ Álava, 140-146-5º 3ª 08018 Barcelona. IFK: B66045345. Bartzelonako Merkataritza Erregistroan jasoa, B-437914 orria, 43775 liburukia, 2. folioa).\nBaliabide horien bidez, online eros daitezke sarrerak Museoaren bisita orokorrerako, bisita gidatuetarako, jardueretarako, ekitaldietarako, etab.\nSarrerak erosi ondoren, erabiltzaileak mezu elektroniko bat jasoko du hark eman digun helbidean, eta hauek egin ahal izango ditu:\n(i) sarrerak paperean inprimatu, eta sarrera bakoitza identifikatzen eta bereizten dituen kodeak irakurgarriak direla egiaztatu.\n(ii) gailu mugikorrean fitxategia deskargatu, PDF formatuan.\n(iii) posta elektronikoan jasotako sarrerak Passbook formatuan deskargatu.\nHiru euskarri horietako edozeinetan dauden sarrerek Guggenheim Bilbao Museoaren txarteldegietan erositakoen balio bera izango dute, eta haiek erakutsita Museoan edo jardueretan sartu ahal izango da erabiltzailea. Behin bakarrik erabili ahal izango dira.\nSarrerak online eta prezio berezietan (adinagatik edo erosterakoan indarrean zeuden beste arrazoi batzuengatik) eskuratu dituzten bisitariei baldintza horiek frogatzeko egiaztagiria eskatu ahal izango die FMGBk.\nFMGBri lepora dakizkioken arrazoiengatik erabiltzaileak ezin badu erabili online erositako sarrera, FMGBk konpromisoa hartzen du hari zenbatekoa itzultzeko edo ordezko sarrera bat emateko, erabiltzaileak zer aukeratzen duen, eta erabiltzaileak uko egingo dio beste edozein konpentsazio jasotzeari edo erreklamazioren bat egiteari. Online sarrerak erostean ez dago atzera egiteko eskubiderik (1/2007 LEDeko 103.l eta 97.1.l artikuluak); hortaz, ezin izango dira itzuli.\nBerariaz debekatuta dago online erositako sarrerak birsaltzea. Halaber, debekatuta dago informazioa eta edukia zuzenean edo zeharka Internetera edo sare lokal batera konektatutako edozein terminal edo zerbitzaritan instalatzea eta hirugarrenek informazioa eta edukia FMGBren webgunea ez beste baliabide batzuk erabilita eskuratu ahal izatea. Ondorioz, FMGBk eskubidea izango du zerbitzu hori blokeatzeko hura oker erabili duten erabiltzaileei edo iruzurrez erabili dutelako susmopean daudenei.\nreCaptcha-k babesten du webgune hau, eta Google-ren Pribatutasun politika eta Zerbitzu-baldintzak aplikatzen dira. reCaptcha teknologiaren bidez, erosketa pertsona batek edo prozesu informatiko batek automatikoki egin duen zehazten da. Teknologia horri esker, erabiltzaileak nabigatzean zer portaera duen ikusten da, eta nabigazioa gizaki batek egina edo modu automatizatuan egina den zehazten da.\nFMGBk eta TIQUETEO SPAIN, SLk sinatutako kontratuaren arabera, sarrerak online saltzeko sistemaren bidez biltzen diren datu pertsonal guztiak FMGBren fitxategi automatizatu batean sartuko dira. TIQUETEO SPAIN, SLk datu horiek edo bestelako datu pertsonalak erabiltzen baditu, FMGBren konturako tratamendu gisa hartuko da hori, FMGB baita tratamenduaren arduraduna, eta TIQUETEO SPAIN, SLk hitzematen du 3/2018 Lege Organikoko eta 2016/679 Erregelamenduko (EB) 28. artikuluan eta hurrengoetan jasotako neurri guztiak ezarriko dituela. Hain zuzen ere, tratamenduaren arduradun gisa, hitzematen du erabat isilpean gordeko dituela kontsultatuko dituen datuak, kontratatutako zerbitzua gauzatzearen helburuetarako soilik erabiliko dituela eta uko egingo diela haiek ezarritakoa ez beste eraren batera tratatzeari edo erabiltzeari. Lanak egindakoan, suntsitu egingo ditu datuak, eta ezin izango du gorde fitxategi horien kopia oso nahiz partzialik, ezta zerbitzua ematearen ondorioz sortu izan daitekeen beste edozein fitxategiren kopiarik ere. Horretaz gain, neurri tekniko eta antolakuntzako neurri egokiak gordeko ditu une oro, tratamendua legezko baldintzen arabera egin dadin eta interesdunaren eskubideak babestuko direla berma dadin, eta dagokion segurtasun-araudia erakundean ezarrita duela adieraziko du.\nGuggenheim-Bilbao.es webguneko Eduki eta Zerbitzuak erabili ahal izateko, erabiltzaileek izaera pertsonaleko datu batzuk (“Datu pertsonalak”) eman behar dizkiote FMGBri. FMGBk modu automatizatuan erabiliko ditu datu pertsonalak, bere Pribatutasun-politikan definitutako baldintzen arabera. Erabiltzaileak horiek kontsultatu eta berariaz onartu beharko ditu, datu pertsonalak sartzen dituen momentuan bertan.\nGuggenheim-bilbao webgunearen zerbitzu honek iraupen mugagabea du printzipioz. Dena den, FMGBk noiznahi zerbitzu hori amaitutzat har dezake edo guztiz edo neurri batean eten dezake, alde batera utzi gabe erabiltzaileekin egon daitezkeen konpromiso-kontratuak. Guggenheim-Bilbao.es webguneko zerbitzuak guztiz edo neurri batean amaitzeak ez du esan nahi FMGBk erabiltzaileei aldez aurretik jakinarazi behar dienik, alde batera utzi gabe erabiltzaileekin harturiko konpromiso-kontratuak, baldin eta bidezkoa bada.\n9. KONTRATUAREN LAGAPENA\nFMGBk ahalko dio Kontratu-harremana bere aukerako edozein hirugarrenari laga —guztiz edo zati bat—, baita beronetatik eratorritako eskubideak edo betebeharrak, nahiz eta aurretik erabiltzailearen baimena ez izan edo horren berri ez eman.\n11. KONTRATU-HARREMANA ALDATZEA\nErabiltzaileek badakite FMGBk noiznahi alda ditzakeela Baldintza Orokor hauek eta kontratu-harremana bera, erabiltzaileei jakinarazi beharrik gabe. Aldian-aldian, erabiltzaileek Baldintza Orokorrak kontsultatu beharko dituzte, momentu horretako bertsio aplikagarria ezagutzeko.\n13. LEGE APLIKAGARRIA ETA JURISDIKZIOA\nKontsumitzaile eta erabiltzaileekin izan ezik —indarrean dagoen legeak dioenari jarraituko baitiote— FMGBk eta erabiltzaileek onartzen dute Baldintza Orokor hauetatik eta Kontratu-harremanetik sortutako edozein gatazka, berorien baliotasun, eraginkortasun, betetze, interpretazio, gauzatze eta abarrei buruz, Bilboko Epaitegi eta Auzitegietan (Bizkaia) konponduko dela eta hor bakarrik. Beste foro guztiak baliogabetu egiten dira.


LABEAN: BALDIN BADA, Shakti Olaizola — Gaztezulo\nLABEAN: BALDIN BADA, Shakti Olaizola\nLABEAN: BALDIN BADA, Shakti Olaizola Inoiz probatu al duzue buruz behera jartzen? Paretari begira zaudetela, eskuak lurrera eraman eta, salto batez, hankak aireratzearekin nahikoa da; segituan, burua odolez betetzen sentituko duzue. Trebeenek segundo luzez eutsiko diote, baina ez gehiegi. Orain, imajinatu airean duzuen hankak pintzel bat eusten duela, eta paretan marrazten hasi zaretela; ezinezkoa, ezta? Zirkuaren eta artearen maitaleek biziki disfrutatuko duten ikuskizuna da ‘Baldin Bada’; Shakti Olaizolaren sorkuntza berria ezagutu nahi? https://www.gaztezulo.eus/albisteak/labean-baldin-bada-shakti-olaizola https://www.gaztezulo.eus/albisteak/labean-baldin-bada-shakti-olaizola/@@download/image/LABEAN_01.jpg\nInoiz probatu al duzue buruz behera jartzen? Paretari begira zaudetela, eskuak lurrera eraman eta, salto batez, hankak aireratzearekin nahikoa da; segituan, burua odolez betetzen sentituko duzue. Trebeenek segundo luzez eutsiko diote, baina ez gehiegi. Orain, imajinatu airean duzuen hankak pintzel bat eusten duela, eta paretan marrazten hasi zaretela; ezinezkoa, ezta? Zirkuaren eta artearen maitaleek biziki disfrutatuko duten ikuskizuna da ‘Baldin Bada’; Shakti Olaizolaren sorkuntza berria ezagutu nahi?\nAtzekoz aurrera ibiltzea ez da arraroa Shakti Olaizolarentzat (Gipuzkoa, 1987); Arte Ederretan lizentziatuta, margolari moduan eman zituen lehen pausoak; ondoren, zirkuaren deia jaso, eta kontorsionismoarekin esperimentatzen hasi zen. Hainbeste maite dituen bi diziplina horiek fusionatzea lortu du esku artean duen proiektu berrian. Sabadellen (Herrialde Katalanak) bi asteko erresidentzia egonaldia egin berri duela hitz egin dugu berarekin.\nDagoeneko gutxi dira arte diziplina bakarra lantzen duten emanaldiak, eta Olaizolarena ez da salbuespena: zirku munduko kontortsio eta akrobaziekin batera, pintura, zuzeneko musika, kantak, umorea, antzerkia eta sorpresa ugari ezkutatzen ditu Baldin Bada labean duen ikuskizun berriak. Aurreko proiektuan bakarrik ibili zen eszenatokian, baina oraingoan Joseba Negro musikaria izango du alboan.\nSabadelleko egonaldian etengabe ibili dira entseatzen zuzendari eta koreografoaren laguntzaz, eta dagoeneko obrak forma hartu badu ere, oraindik lan asko du aurretik.\nEmanaldiaren sekretu guztiak aireratu gabe, bi pertsonaia samurren bihurrikeriak eta abenturak antzeztuko dituztela kontatu digu artistak: “Margolari eta musikari baten erokeriak eta zentzugabekeriak ikusiko ditugu gertutik. Margolari bitxi honentzat, margotzearen ekintza sinplea izugarrizko abentura izan daiteke. Gainera, aurrean daukan publikoa ikusita, beti egin nahi izan dituen zorokeriak saiatzea erabakitzen du. Oso traketsa da, baina bere baldartasunaren bidez dauzkan izugarrizko trebetasunak erakutsiko dizkigu: oinekin margotu, ezinezko orekak, oso jarrera arraroetan abestu... Hau dena bere kidearen doinu eta musika-iaiotasunak lagunduta, bere margo abenturen konplizea izango baita”.\nIkuskizunaren ideia modu bitxian etorri zitzaion burura Olaizolari. “Duela pare bat urte, bertikal bat entseatzen ari nintzela, oinekin pintzel bat hartu eta marrazten saiatzen hasi nintzen. Marraztea txikitatik nire barnean egon den behar bat da, eta beraz, naturala iruditu zitzaidan bi diziplinak batzea”.\nOlaizola ez da betidanik akrobata izan; 2006an hasi zen zirkuarekin maitemintzen, eta kontortsioa, akrobazia eta dantzarekin esperimentatzen eman zituen urte batzuk; hortik jaio zen Irakurriz, munduan zehar bidaiatzera eraman zuen proiektua. Bidean, bere gorputza tentu handiz zaindu eta prestatu behar izan du, ez baita erraza ordu luzez burua hanka artean kateatuta izatea. Baldin Bada ikuskizuna prestatzeko ere, ordu asko sartu ditu Olaizolak, bidean lesiorik ez izateko: “Egonaldian ginela, egun osoa ematen genuen entseatzen. Nire lana horren fisikoa denez, ordubete lehenago joaten nintzen, gorputza prestatu eta behar bezala berotzeko. Oso garrantzitsua da muskuluak berotzea lesioak ekiditeko. Ordubete igarota, beste 45 minutu behar izaten ditut luzatzeko, eta entseguak amaitzean, 20 minutu inguru ematen ditut luzaketekin berriz”. Lanketa horiek akrobataren errutinaren parte badira ere, noizbait ezustekoren bat gertatu zaio Olaizolari: “Egunen batean ondo berotu ez badut, ikuskizunaren ondoren sekulako mina izan ohi dut. Zuzenekoan nagoela, askotan animatu, eta mugimendu nahiko eroak egiten ditut; egun batean, oina odoleztatua nuela amaitu nuen, ziur aski attrezzoko elementuren baten erruz”.\nZirkuak kutsu erromantikoa duen arren, bizitza gogorra dela gogorarazi du Olaizolak. Zirkuarekin maitemindu zelako hasi zen akrobazietan, eta munduan zehar bidaiatzen duen konpainia baten parte izatearekin ere amestu du behin edo behin: “Zirkuarekin hasi nintzenean, asko erakartzen ninduen bizitza nomada eta artistikoaren irudi horrek, eta behin edo behin pentsatu dut zirku txiki bat sortzea, herriz herri bidaiatuko lukeen konpainiatxo baten moduan. Dena den, zirkuetan ibili diren lagun eta ezagunek sektorearen alde ilunak erakutsi dizkidate: mafiak, baldintza txarrak, liskarrak…”. Artearen munduan aurrera ateratzea gogorra bada, zirkuan are traba handiagoak suertatzen direla azpimarratu du kontorsionistak: “Eskerrak Umore Azoka bezalako plazak dauden. Ni kalean ibili naiz askotan, eta emanaldiaren ondoren txapela pasatzen hasi eta jendeak ihes egiten dizula ikustea ez da xamurra”. Arazoak arazo, Olaioza ez da egindako hautuaz damutzen eta proiektu berria estreinatzeko irrikatan dago: “Honetatik bizi nahi duenak argi izan behar du lan asko eskatzen duela eta bizimodu umila izango duela, baina benetan maite baduzu, oso zoriontsu egiten zaitu”.\nZuzendaritza: Jimena Cavaletti\nAntzezleak: Shakti Olaizola eta Joseba Negro\nEstreinaldia: Maiatza, Leioako Umore Azoka


Oskar Epelde | Berria.eus\nProfila Oskar Epelde\nMugaren bestaldeko errealitate ezkutua\nRuandan, tutsien aurkako genozidioaren ondoren (1994), ehunka milaka hutuk ihes egin zuten Kongoko Errepublika Demokratikora. Era guztietako sufrikarioak salatzen dituzte errefuxiatuek, eta horien alde jarduten duten erakundeek.\nCaroline Bulsman. Genozidioaren biktimen abokatua\n«Aldebakarreko justizia egin da»\nRuandarako Nazioarteko Auzitegian aritutakoa da Bulsman. Haren ustez, auzitegiak ekarpena egin zuen, baina ez zuen erantzun egokia eman, ez baitzituen hutuen aurkako krimenak aztertu, soilik tutsien kontrakoak.\nAtzerritarrentzako onura, bertakoentzako pobrezia\nMunduko zentral hidroelektrikorik handiena egiteko proiektua dago Kongoko Errepublika Demokratikoan. 'Inga' izeneko eremuan egin nahi dute, Kongo ibaian, herrialdearen mendebaldean. Gobernuak kontratu bat egina du atzerriko enpresekin, eta, besteak beste, 30.000 herritar lekualdatzeko asmoa dute.\nKongoko Errepublika Demokratikoa. Hauteskundeak\nGaitasuna eta talentua Kinshasako kaleetan\nKongoko Errepublika Demokratikoko hiriburuko Bumbu barrutia «auzo abandonatua» dela uste dute hango biztanleek. Haietako askok kalean egiten dute lan egunero, bizitzeko lain irabazi eta zailtasun ugariei aurre egiteko asmoz.\nBasabizitzaren kontserbazio zuria\nFauna eta flora basatia zaintzeaz arduratzen diren Mendebaldeko erakundeen jarduerak ondorio larriak izan ditu Kenyako herri askotan. Herri horietako asko artzaintzaz bizi dira, eta lurrak galdu dituzte kanporatzeen eta hesitzeen ondorioz.\nNairobiko basabizitza zulatua\nKenyaren mendebaldea eta ekialdea lotuko dituen trenbideak bitan zatitu du hiriburuko parke nazionala. Parkearen inguruan bizi diren komunitateen eta animalien etorkizunak kezka sortu du.\nBozetarako azken bidegurutzea\nKongoko Errepublika Demokratikoko Parlamentuak eztabaidagai du hauteskunde legea. Legeak bide emango luke abenduan bozetara deitzeko, baina oposizioa ez da fio Kabilaz\nJoan den abenduaren 31n manifestazio jendetsuak egin zituzten Kinshasan, 2016ko Urtezahar egunean Kongoko Errepublika Demokratikoko Gobernuak eta oposizioak egin zuten akordioa bete dadila eskatzeko. Poliziak gogor zanpatu zituen protestak, eta akordioa ia huts eginda dagoela bistaratu zen.


Zumarragarako autobus konexioa ordu erdiro mantenduta baina Bergara eta Eskoriatzarekin lotura zuzena galduta, erabateko konformidaderik gabe itzuli ziren udal ordezkariak Lurraldebuseko arduradunekin egindako bileratik — Oñatiko udala\nZumarragarako autobus konexioa ordu erdiro mantenduta baina Bergara eta Eskoriatzarekin lotura zuzena galduta, erabateko konformidaderik gabe itzuli ziren udal ordezkariak Lurraldebuseko arduradunekin egindako bileratik\nLurraldebuseko zerbitzua egokitzeko asmoz ekainean egin zen bilerak segida izan zuen asteartean. Eskualdeko udal arduradunak Marisol Garmerdia, Mugikortasun eta Lurralde Antolaketako foru diputatuarekin batzartu ziren orain hiru hilabete jasotako iradokizunak aztertuta Debagoieneko zerbitzuak nola geratuko diren azaltzeko.\nEkaineko bileran Debagoiena eta Zumarraga elkar lotzen dituen zerbitzu zirkularraren maiztasuna handitzea proposatu zen. Irati Etxeberria zinegotzia neurri horren kontra agertu zen, Oñatiko bidaiariak bereziki kaltetuko liratekeelako. Erdi mailako aldaketa bat egitea erabaki da: zerbitzu zirkularraren ordez bi zerbitzu lineal jarriko dira, Arrasate-Oñati-Zumarraga batetik eta Arrasate- Bergara-Antzuola-Zumarraga bestetik. Linea moztuta maiztasuna mantentzea posible izango da eta Zumarragara eta ondorioz trenerako lotura egiteko aukera emango duen autobus zerbitzua ordu erdiro izango da Oñatin. Alde horretatik pozik agertu da Irati Etxeberria udaletik egiten zen eskaera nagusia betetzen delako. Baina egungo linea zirkularra desagertzean Oñatik Bergara eta Aretxabaleta-Eskoriatzarekin zuen lotura zuzena ere desagertuko da. Aurrerantzean, San Prudentziora joan beharko da baterako edo besterako autobusa hartzeko. Konponbide hori negatiboki baloratu du hirigintza eta zerbitzuak departamentuko batzordeburuak. Mankomunitatearen egoitzan asteartean egin zen bileratik zapore gazi-gozoarekin irten zela adierazi digu Irati Etxeberria zinegotziak.\nLurraldebuseko autobus zerbitzu berria urriaren 2an sartuko da indarrean. Orduan gauzatzen diren aldaketen balorazioa egiteko bilera bestalde, martxorako hitzartu dute. Aurretik bestelako neurririk hartzen ez bada Oñatiko udalak jaso dituen kezkak berriro gogoraraziko zaizkie Foru Aldundiko arduradunei orduan. Ekaineko bileran egindako hiru eskaerak hauek dira: San Prudentzioko geltokia bereziki zaintzea, Madalenako geltokia ondo seinaleztatzea eta Olabarrietan autobusak geltokira sartzea.


Ekonomia soziala izan daiteke herri hau garapen jasangarri eta inklusiboaren bidean jartzeko palanka | EA - Eusko Alkartasuna\nHasiera » Albisteak » Ekonomia soziala izan daiteke herri hau garapen jasangarri eta inklusiboaren bidean jartzeko palanka\nEkonomia soziala izan daiteke herri hau garapen jasangarri eta inklusiboaren bidean jartzeko palanka\nLeire Pinedo EH Bilduko legebiltzarkideak 2021-2024 Gizarte Ekonomiaren Plan Estrategikoa baloratu du gaur batzordean. “Aldaketa izugarriak bizi ditugu, eta hurrengo hamarkada markatuko duten politika publikoak abiarazi behar ditugu. Eta EH Bilduren ustez, gaur inoiz baino gehiago, herri mailako apustua egin behar dugu kalitatezko enpleguaren alde, berdintasunaren alde, gizarte ekonomian egunero beste ekonomia eredu batekin lantzen diren balio horien guztien alde. Izan ere, irmotasunez sinesten dugu gizarte-ekonomia aldaketarako palanka izan daitekeela, azken batean, herri hau garapen jasangarri eta inklusiboaren bidean jartzeko palanka, adierazi du.\n“Intentsio eta helburu on asko daude plan honetan baina askotan ez da ondo zehazten helburu kuantitatiboa eta horrek intentsio onetan uzten ditu ekintza asko”, salatu du. “Eta zer esanik ez, planak berak duen aurrekontuari dagokiola. Eragileek behin eta berriz eskatu egin dute aurrekontu handiago bat, eta oraingoan ez zaio eman beharreko bultzada ematen. Gizarte ekonomia bultzatzeko ere Europako funtsei begiratu behar diegu, eta gure herriko gizarte ekonomiako eragileek ere funts horietan parte hartzea bultzatu behar du gobernuak”.\n“Sektore publikoak beraz bere esku dauden tresna guztiak aktibatu eta lerrokatu beharko ditu gizarte ekonomia benetan herri honen transformazioaren ardatz izatea nahi badugu”, amaitu du.\nBIDEOA IKUSI: Leire Pinedo


Imanol Larrañagak eta Maite Etxezarretak irabazi dute Azkoitiko V. San Martin lasterketa - Urola Kostako Hitza : Urola Kostako Hitza\nImanol Larrañagak eta Maite Etxezarretak irabazi dute Azkoitiko V. San Martin lasterketa\nFesta eta kirol giroak hartu dute gaur eguerdi partean Azkoitiko San Martin auzoa; izan ere, hango jaiak izanik, San Martin mendi lasterketaren V. edizioa egin dute 12:00etan hasita. 61 lagunek parte hartu dute proban, eta zortzi kilometroko ibilbide gogorra eginda, Imanol Larrañaga azkoitiarra eta Maite Etxezarreta azpeitiarra izan dira helmugaratzen aurrenak. Larrañagak 32 minutu eta 16 segundo behar izan ditu proba bukatzeko, eta Etxezarretak 41 minutu eta 32 segundo. Kurutzia baserriko produktuen saskia jaso dute irabazleek, eta parte hartzaile guztien artean hainbat zozketa egin dute. Azkoitiko Mikologia elkarteak antolatzen du proba.\nHona hemen probako irudi batzuk:


gorka gurrutxaga | Obabako Testiguak\nArtxiboa laburpen hitzeka: gorka gurrutxaga\n11. Euskarazko literatur aldizkariak [Korrok, Txortan, Zantzoa & Vladimir]\nhttp://www.ivoox.com/11-euskarazko-literatur-aldizkariak_md_2151789_1.mp3″ Ir a descargar\nEuskarazko literatur aldizkariak izan ditugu mintzagai, lau guztira: 80ko hamarkadako bi (Korrok eta Txortan) eta 90eko hamarkadako beste bi (Zantzoa eta Vladimir). Horrez gain, Iraitz Ugaldek liburu komentarioa egin digu, Gorka Gurrutxagak Berlineko kontuak ekarri dizkigu berriz ere, Elearazi atariko Garazi Arrulak eta Danele Sarriugartek bi autore plazaratu dizkigute (Elfriede Jelinek eta Samantha Schweblin), eta Beñat Gaztelumendik puntukako ipuinaren lehen zatia irakurri digu. On egin!\nSaioak atalean publikatua\t| 11,beñat gaztelumendi,euskarazko literatur aldizkariak,gorka gurrutxaga,info7,iraitz ugalde,irratia,korrok,literatura,obabako testiguak,txortan,vladimir,zantzoa hitzekin laburtua | Utzi erantzun bat\nBerlin V | Gorka Gurrutxaga\nhttp://www.ivoox.com/berlin-v-gorka-gurrutxaga_md_2151814_1.mp3″ Ir a descargar\nHozkailuan izokin xerra bat geratzen da oraindik. Telefonoa hoska ari da eta halere ezta imintziorik ere. Ipurdian loktite tanta batek egiten duena. Irratiak dio tiroak ez direla gelditu aste betean, eta bonbak laster hasiko direla lurreratzen. Txokolatea urtzen ari da eta baita izozkia ere.\nTermometroa 30era iritsi da gaur. Hondartza turistaz lepo da, medusek gutxi batzuk uxatu badituzte ere. Gereziak belarritik zintzilik, udari freskotasuna ematearren, eta arropa zuriak. Era guztietako sandaliak, galtza motzak, soineko alaiak. Bonbak jausi dira hiriko karriketara. Hiltzeko jaioak.\nGosaritarako meloia, eta bazkaritarako baserriko tomatea, bere horretan, oliba olio eta gatz pixkatekin. Txoriak txioka ordulariaren tik-tak monotonoarekin batera ari dira. Sirena hotsak entzuten dira, poliziarenak, suhiltzaileenak edo anbulantziarenak. Zerua urdina da gaur. Umeak plisti-plastaka urertzean eta hondar gazteluak egiten. “Amazon”-en bidez ume bana erosi dute 2000 internautek. Haurrentzako arropa dendak zabalik gaueko hamarrak arte. Izozkia saltzen duten postua hamabiak arte ere bai, izozkia lehenago amaitzen ez bada. Banilazkoa da amaitzen lehena. Herriko festak iristear dira. Orduan marrubizkoa ere gaueko hamabiak baino lehen bukatu ohi da.\nAiton-amonek muxu ematen diote elkarri eta bilobak galdetu ez al diren zaharregiak elkarri muxuka ibiltzeko. Amonak tomatea jarri dio platerean, oliba olioz eta gatzez, eta isildu egin da umea. Ahoan baduelako nahikoa lan, tomatea xamurra egon arren. Ezker eskuan ogirik gabe jatean hutsune bat sentitzen da, platera hustean betekada. Helatuarentzat beti dago lekutxo txikitxo bat, dastatu ahala handitu egiten dena, batez ere helatua jogurtezkoa bada eta txokolatezko bizkotxoa badauka ondoan. Platera mingainez garbitzeko modukoa. Kreuzbergstrasseko 75.etik hitz egiten ari natzaizuen azken aldia da entzule. Autoen burrunba etengabea da.\nZerua urdina da eta txoriak aspertu dira ordulariaren martxan kantatzeaz. Hegazkin bat ari da orain teilatu gainean hegaldatzen. Turistak medusarik gabeko itsasoren batera eramango ditu. Irratiak dio bonbek helburu militarrak soilik kolpatzen dituztela. Zibilek ez dutela arriskurik, eta lasai joan daitezkeela mandarinazko helatu bila. Irratiak dio bero sapak ez duela alde egingo.\nIrratiak dio elurra ere laster etorriko dela. Lehenik baina, euria eta haizea. Halere joateko lasai hondartzara, bonbek kuartelak soilik erasotzen dituztela. Eskaintza: limoizko izozkia 80 xentimotan. Meriendatarako.\nSagardo botila hotza ireki da eta eztarri lehorrak busti ditu. Parrila indarra hartzen ari da, eta laster jarriko dira erretzen txuletak, hirugiharrak eta piperrak. Lehen sagardo botila hustu da. Festa giroak ez du etenik izango hemendik aurrera. Bozak alaiak dira. Bala batek ume jaioberri bat kondenatu du. Saltxitxak laster egongo dira bere puntuan. E-mailera ez da mezurik iritsi. Parrilaren ondoren udare eta platanozko izozkia postre moduan.\nIrratiak dio gauean 24 gradura jeitsiko dela beroa. Mahuka motzeko blusez ateratzeko modukoa. Eta lehergailuek etena egingo dutela. Gerra hegazkinak, piloturik ez duten arren, gasolinaz hornitu behar baitira egunaren bukaeran. Telefonoak aspaldi utzi zion garrasi egiteari, eta txokolatea eta izozkia urtu dira. Izokin xerrak bere horretan darrai.\nGorka Gurrutxaga,Nire kolkotik atalean publikatua\t| berlin V,gorka gurrutxaga,info 7,irratia,nire kolkotik,obabako testiguak hitzekin laburtua | Erantzun 1\nBerlin IV | Gorka Gurrutxaga\nhttp://www.ivoox.com/berlin-iv_md_2069535_1.mp3″ Ir a descargar\nEz errurik bota eguraldiari zure inspirazioa eskasiagatik, zu zeu zarenean errudun bakarra. Udaberria ez da zure antzutasun literarioaren kausa. Ez aitzakia gisa negar eguzkiak berotzen duela eta ideiak lurrundu zaizkizula. Kalera nahi duzula egin jauzi, banillazko izozkia ahoan urtzearekin bat hostoen jaiotza zure begiz gozatu, gainontzeko hiritarrek bezala, flexoaren argitan idazmakinaren teklak sakatzen ari ordez.\nNeguan errazagoa dela papera hitzez betezea diozu. Kolore apurren bat emateko elur zuriari eta zuhaitzen hezurdurek behelaino grisean margotzen dituzten silueta beltzei. Koloregabetasun horri aurre egiteko diozu idazten duzula, eta arrazoi izango duzu agian; baina udaberriari gorazarre eginez ere izkiari zenitzake berba xalo batzuk.\nFunts-mamirik gabekoak direla diozu ordea. Ele errugabeak orriratu baino karrikara maiteago jaitsiko zarela. Eta zu zeu izan errugabe, banillazko izozkia eskuan, loreei begira.\nBerehala ohartu zara baina, udaberriak ez dituela gaitz guztiak sendatzen. Lorautsari diozun alergia esaterako. Neguan etzenuen doministikurik egiten, eta orain izozki bolatxoa airean aterako duten haize boladak eragiten dituzu.\nHori ez dela arazo larria. Edozeinek egin dezakeela aurrera polenari alergia izanda ere. Inor ez duela loretxo baten haziak hilko. Asko jota ere doministikuaren erruz banillazko izozkia jausiko dela lurrera.\nEz al zinen baina gozoki horren bila irten kalera? Baietz diozu, izozki bila egin duzula pausoa karrikaruntz, baina baita aire umelaren usaina gozatzeko ere.\nEz al dituzu ordea sudurzuloak itxita lorautsak eraginda?\nIdazmahaira itzultzea duzu onena, eta zure barneko neguan arakatzea, ea han baden papera zikintzea merezi duen konturik. Kanpoan eguzkiak dirdir egin arren zure baitan iluna baita oraindik Maiatza; kolore biziko soinekoek estaltzen badizute ere azala.\nBaina ezetz diozu, ez duzula sinesten poeta zorigaiztokoen mitoan; eta barrenak argi behar duela, kanpoan ilun den bitartean, xentimorik balio duten berbak plazaratzeko. Eta aurkakoa dela orain egoera, kanpoan argia nagusi eta barnean ilun.\nEz iezaiozu errua eguraldiari bota zure inspirazio eskasiagatik, zure barnean dago arazoa.\nEta kanpoan ere bai, esaten didazu. Barrenaren eta kanpoaren arteko harreman gatazkatsuan zehazki, borobiltzen.\nBaina hainbestekoa al da barrenaren eta kanpoaren artean dagoen aldea? Banillazko izozkiak ere gure erraietan hartzen du azken batean atseden. Eta ekiaren epelak, txorien kantuak, loreen perfumeak.\nEgunen batean horiek guztiek argituko dizute iluna, ordurako baina negua izango da ostera ere hor kanpoan.\nGorka Gurrutxaga,Nire kolkotik atalean publikatua\t| berlin IV,gorka gurrutxaga,nire kolkotik hitzekin laburtua | 2 Erantzun\nAmonari [Berlin III] | Gorka Gurrutxaga\nHarrizko bilakatu nintzen amak berria emandakoan. Harrizko baino, automata bihurtu\nnintzela esatea egokiagoa izango da. Harrizko automata agian. Izan ere, goizero gisan, ez bainion hortzak garbitzeko usadioari uko egin. Ahoa aparrez mukuru, eskumuturraren eragiteari ezer gertatu ez balitz bezala jarraitu nion. Horregatik automata, agian harrizkoa, mugitu mugitzen bainintzen, harriak ez bezala, baina harrizko bainintzan. Ahaztuta ene giza kondizioa, barrua zuri edo beltz, ez dakit, harrizko esatea zehatzena. Barrua huts sentituagatik, pisu baitzen aldi berean. Automata bat bainintzan erosi nituen hegazkin tiketak, maleta egin, lotu beharrekoak lotu, abisua eman eman beharrekoei. Eta bideari ekin nion, nora nindoan jakinaren gainean, zertara nindoan ordea ohartu gabe oraindik, edo onartu gabe oraindik, edo ahaztu nahian. Esan bezala, barrena hutsa baina astun, aurrera nindoan bidean. U-bahn-a eta autobusa. Hegazkina gero Bartzelonara. Handik berriz Bilbora. Bilbotik autobusez etxeratu nintzen azkenik. Horrela bat-batean, goizean Berlinen jaiki eta Donostian oheratzen dena bezala, goizean bizirik itzarri eta gauen hilik itzaltzen dena bezala.\nBidai luzerako, humanoa naizela ez ahaztearren edo, Sarrionandiaren “Narrazio Guztiak”\nhautatu nituen bidelagun, ene barneko harri puska hura xamurtu nahian. Sentimenduak baina, beste edozeren gisan, ez dira loratzen behartuak badira. Horregatik, “Amaiera, funtsean, tragikoa da” irakurrita, enuen inolako saminik sentitu, amaiera baten aurrean nengoela banekien arren. Une hartan ez nengoen ezer sentitzeko agian, harri pusketa haundi bat izateko baizik. Zeren eta beste hitzok ere, “heriotzak amaiera antza izan behar dik”, gertatu zena gertatu zenetik bi aste igaro direlarik barrena iraultzen didaten arren, etxerako bidean, ez ziren izan paperean margoturiko letra hurrenkera bat besterik.\nBehar izaten baita denbora gauza alai eta tristeak onartzeko, jazo denak benetan zer ondorio dituen ohartzeko, begiak betiko itxirik ikusi nuen arte enuen benetako negar malkorik isuri. Orduan ordea bai, entzunez soilik jasotako berria hezur haragiz pairatzean, orduan, harri pusketa hura birrintzen hasi zen. Eta behiala idatzi nion hitz hurrenkera hura, “Nago gaztetasunak ez ote dizun ihes egin”, agur gisa irakurri nionean, bertan esandakoa, iragana bazen ere, milaka zatitan desegin zen arroka. Eta zerraustu zen lehengusuek eginiko kanta haren lehen akordeak entzunarekin bat.\nHori etxeratu eta biharamun goizean izan zen. Arraltsalderako jada lasaituago nengoen\nustean, ezin izan nion eutsi malko erauntsiari, kanta haren doinua berriro entzundakoan. Orduan ene barneko harri puska hura zenaren zerrautsak aireratu ere egingo ziren agian. Arindu nintzen nolabait, baina harria sostengatzen zuen indar guztia ere zerrauts haiekin batera aireratu zela zirudien. Burumakur, ahul, hutsik nengoen. Egoeraz jabetuta, lagundu nahirik, emakume bat gerturatu zitzaidan, eta lasai egoteko, amona zeruan zegoela eta. Zeruan ez dakit pentsatu nuen ene baitarako, baina nire oroitzapenetan, baserriko sukaldeko mahaiburuan, ikuiluan ardiak jezten, soroan belarretan, gazta egiten, leku horietan zihur egongo zela betiko ohartu. Eta hilkutxa horretan azken muxua ematen niolarik, eta nire agurra irakurtzen niola, gaztetasunak baino zeozer gehiagok alde egina bazion ere.\nNago gaztetasunak ez ote dizun ihes egin,\neskuartean harrapatu nahi duzun keak bezala.\nDenborak ez ote zaituen zizel kolpez urratu.\nDenborak eta urte luzeetako lanak.\nAulkian eseri zara hezurretako minez kexu,\nzapatak zure kabuz lotu nahi eta ezinez.\nMagalean babestu nahiko zenuke biloba txikia,\nbaina nahikoa lan botiken kaxari eustearekin.\nPilula bat duzun min eta gaitz bakoitzerako,\nnahiz eta zuk badakizun, hizketa-laguna\nbiloben irribarrea eta seme-alaben esker ona\ndituzula benetako sendagai.\nGorka Gurrutxaga,Nire kolkotik atalean publikatua\t| amonari (berlin III),gorka gurrutxaga,nire kolkotik hitzekin laburtua | Erantzun 1\nGorka Gurrutxaga,Nire kolkotik atalean publikatua\t| gorka gurrutxaga,harresi arrastoak,nire kolkotik,obabako testiguak hitzekin laburtua | Erantzun 1\nGorka Gurrutxaga,Nire kolkotik atalean publikatua\t| gorka gurrutxaga,nire kolkotik hitzekin laburtua | 2 Erantzun


Javier Igoa lesakarrak irabazi du Joxe Mari Apezetxearen omenez egindako margo lehiaketa - Erran.eus\nJavier Igoa lesakarrak irabazi du Joxe Mari Apezetxearen omenez egindako margo lehiaketa\nTtipi-Ttapa 2018-11-05 10:32\nSaridunak eta antolatzaileak Elizondoko Kasinoan, sari banaketaren ondotik. Argazkia: Juan Mari Ondikol\n28 margolarik parte hartu dute azaroaren 4an Elizondoko Kasinok antolatutako ekitaldian\nJavier Igoa margolari lesakarrak irabazi du azaroaren 4an Elizondoko Kasinoak Joxe Mari Apezetxearen zenaren omenez antolatutako margo lehiaketa eta, gisa horretara, 800 euroko saria eskuratu du. Denera 28 margolarik parte hartu dute eta Elizondotik abiatuta, Aniz, Berroeta eta Ziga inguruak margotu dituzte.\nJavier Igoa lesakarrak lehiaketa honetako lehen edizioa ere irabazi zuen. Bigarren saria (400 euro) Arabara joan da, Artziniegako Fernando Uretak eskuratu baitzuen eta Baztango margolari onenari eskainitako saria, 150 eurokoa, Blanca Jimenez lekaroztarrak eskuratu du. Sei baztandarrek parte hartu dute aurten lehiaketan.\nTomas Sobrino, Xabier Soubelet eta Juan Carlos Olaetxea margolariek, Lekarozen eta Gartzainen mediku izan zen Salvador Martin-Cruz arte kritikoa eta Eduardo Zubikoa Kasinoko presidenteak osatu dute epaimahaia. Ohikoa denez, Kasinoan egindako bazkari oparoarekin akitu da lehiaketa.\nAntolatzaileek aitzineratu dutenez, datorren urteko seigarren edizioak Almandoz, Oronoz-Mugairi eta Arraioz izanen ditu margotzeko lekuak eta gisa horretara, Baztango herri guztietatik pasatuko dira dagoeneko.


Edurne Ormazabal, Tabakalerako zuzendari nagusi - Tolosaldeko Ataria.\nEdurne Ormazabal, Tabakalerako zuzendari nagusi\nTolosaldeko Ataria 2018-01-12 10:06 kultura Tolosa\nDonostiako Kultura Garaikideko Nazioarteko Zentroko zuzendari nagusiaren postua izango du tolosarrak, Denis Itxaso Gipuzkoako Kultura diputatuak Twitter bidez jakinarazi duenez.\nIaz erabaki zuen administrazio kontseiluak lanpostu hau sortzea. Tabakaleraren proiektua lideratzeko eta eraikineko "ikuspegi orokorra" lantzeko sortu zuten Eusko Jaurlaritzak, Gipuzkoako Foru Aldundiak eta Donostiako Udalak.\nDenis Itxasok azaldu duenez, "komunikazioa sendotu eta sormen industriekin zerikusia duten ekimenak bultzatzeko, lantalderako duen gaitasuna ezin hobeto datorkigu". Orain arte Tabakalerako proiektu kulturala zuzendu duen Ane Rodriguezen gainetik legoke zuzendari nagusi berria.\nOrmazabal Tolosan jaio zen 1963. urtean eta urte luzez kazetari gisa jardun du, Herri Irratian, Deian eta Antena 3en eta EITBn. Besteak beste, Gazteako zuzendari izan zen 1990etik 2008ra bitartean. Kultur gaiak jorratu izan ditu gehienetan. ETB1en, esaterako, Katu kale saioa aurkeztu zuen hiru urtez. Donostiako Zinemaldian ere parte hartu izan du. Orain arte EiTBko komertzial zuzendaria izan da.\nAbenduan elkarrizketatu zuen Edurne Ormazabal TOLOSALDEKO ATARIA-k\nGaur @Tabakalera-ko administrazio kontseiluan Edurne Ormazabal zuzendari nagusi izendatzea erabaki dugu. Komunikazioa sendotu eta sormen industriekin zerikusia duten ekimenak bultzatzeko, lantalderako duen gaitasuna ezin hobeto datorkigu. Ongi etorri Edurne! pic.twitter.com/grGOVOeep4\n— Denis Itxaso (@DenisItxaso) 12 de enero de 2018\n'To know him' eta 'Los seis', zeinu hizkuntzako film lehiaketako sarituenak\nLehendakariak Tolosako Ekinbide Etxearen ordezkaritza bat hartu du Ajuria Enean\nLarramendi auzoko jaietan, bandaren kontzertua\nKultur astearen amaiera boleibol txapelketarekin\nAzokak ere bere lekua izan du kultur astean\nAbesbatza lehiaketako sarrerak agortu dira\nPettik zuzeneko diskoa grabatuko du, bihar, Bonberenean\nPoltsiko Antzerki Sorkuntza saria irabazi du Intujai Teatro taldeak\nOstiralean hasiko da Zeinu Hizkuntzako Nazioarteko Zine Jaialdia\nTopic-ek beste sari bat jaso du


JEZ enpresako langile batzordearen idazkaria atxilotu dute Troikaren aurkako protestan - Aiaraldea - Aiaraldea.eus\nJEZ enpresako langile batzordearen idazkaria atxilotu dute Troikaren aurkako protestan\nErredakzioa 2014-03-03 14:00\n[video:https://www.youtube.com/watch?v=KotDEBjwRjQ#t=201 width:380 height:250]\nBilbon egiten ari den foro ekonomikoaren harira -Nazioarteko Diru Funtsako lehendariak eta Espainiako Erregeak parte hartu dute, besteak beste- protesta ugari antolatu dira hiriburuan goizean zehar. Antolatzaileen artean hainbat sindikatu eta eragile sozial daude.\nPrestatutako ekimenen artean manifestazio batek Bilboko On Diego Lopez Haroko Kale Nagusia zeharkatu du. Kale horretan Foru Aldundiak duen eraikinetik gertu pertsona batzuek banku bat eraso dute eta polizia eta ekintzaileen artean liskarra egon da. Bukatu direnean Ertzaintzak ingurutan zegoen Iñaki Montes, JEZ enpresako langile batzordearen idazkaria, atxilotu du.\nBere kideek adierazi dute ikusle moduan zegoela ingurutan Iñaki Montes eta poliziek azalpenik eman gabe lurrera bota eta atxilotu dutela.\nHedabideek zabaldu dute beste atxilotu bat egon dela protestan.


Gaizka Uharte: “Sakanan langabezia %20tik gorakoa da; eskualdeak aintzat hartuko dituen enplegu plana beharrezkoa da” | LAB SINDIKATUA\nEkintza Sindikala Gaizka Uharte: “Sakanan langabezia %20tik gorakoa da; eskualdeak aintzat hartuko dituen enplegu...\nGaizka Uharte: “Sakanan langabezia %20tik gorakoa da; eskualdeak aintzat hartuko dituen enplegu plana beharrezkoa da”\nGaizka Uharte Balda, Sakana Larraun eskualdean LABeko idazkariak atzo parlamentuan Sakanaren inguruko lan saioan, Nafarroako eskualdeak aintzat hartuko dituen enplegu politika planaren defentsa egin zuen.\nGaizka Uharte Balda, Sakana Larraun eskualdean LABeko idazkariaren interbentzioa parlamentuan\n«Lehenik eta behin, gure eskualdearen beharretara egokitutako eredu sozial eta ekonomikoa sustatzeko abian jarritako bidearekiko LABen atxikimendua eta konpromisoa adierazi nahi dut. Geure egiten dugu 2011n Sakanako krisi mahaiak onartutako ebazpena, eskualdeko eragile politiko, sozial, sindikal eta enpresarialen arteko adostasun zabal batean oinarritua.\nBide hori babesten duen gizarte sektore zabala dugu Sakanan, sakanarrek horrela erakutsi dute 2010 eta 2011n eginiko mobilizazioetan, baita aurreko astean izandako greba orokorrean ere, non 3000 lagun elkartu ginen, hemen, Iruñean.\nHerrika eginiko langabezia datuen baturaren arabera, 1.972 lagun daude lanik gabe egun Sakanan. 2007ko datuen hirukoitza da, orduan 600 herritar zeuden lagabezian. Herritar horietatik erdia baino gehiago emakumeak dira, 45 urte baino gehiagokoak %40. Langabezia gehien igo den sektorean industria, 661 langabeturekin, eta zerbitzuen sektorea dira, azken hau 1011 langabeturekin.\nLangabeziaren portzentaia %20aren gainetik dago jada. Sakanan 2008an ehun produktiboak 6.722 lanpostu zituen. Egun %32 jaitsi da kopurua, 4.532 pertsona daude enpresa eta komertzioetan kotizatzen dutenak. Datuok eskutan, ohartarazi behar dugu Sunsundegui ixten bada ehun produktiboak %40ko jaitsiera izango duela 2008ko datuekiko.\nEnpresa garrantzitsuak desagertzea afera estrukturala izan da, enpresa nagusiak ixtearen ondorioz, atzetik tailer txikiak eta zonaldeko komertzioak itxi dira.\n900 lanpostu zuzen suntsitu dira 6 enpresa itxita\nDinescon 155, Recindsa 82, Isphording Hispania 95, Gamesa 150, Arfe 157, INASA 250\nBatzuk deslekutu egin dituzte, beste batzuk multinazionalen estrategien ondorioak jasan dituzte, beste hainbat kudeaketa txarraren ondorioz desagertu dira. Baina guztiek zuten alternatiba, aurretik kontrol publikoa ezarri izan balitz edo martxan ziren ekimenak babestu izan balira.\nTarte honetan kooperatibekin lotutako esperientziak ere jarri dira martxan, Altsasuko kasu, honek 40 lanpostu sortu eta aurrera egin du.\nEgoerak okerrera egin dezake\nSunsundeguin 237 lanpostu zuzen daude, eta Sunsundeguiri loturik beste 133 lanpostu ere badira tailer laguntzaile eta azpikontratetan, zeinetan Nafar Gobernuak esku hartzen duen, Sodenaren bidez. Sunsundeguiren itxierak beste 14 enpresaren itxiera ekarriko luke.\nLangabezia eta lanpostu suntsiketa nagusi den testuinguru honetan, drama latzena prestazioak agortuak dituzten herritarrena da. Familia laguntza eskaera nabarmen igo da, elikagai bankuak 806 lagunen artean 59 tonelada janari banatu ditu Sakanan.\nAlternatibak hiru zutabe nagusi ditu\nLehena, eskualdeko enplegu suntsiketa geratzea, nola sektore publikoan hala pribatuan. Lan erreforma aplikatzen jarraituz gero, soldatak jaitsiz eta lanorduak igoz, enplegu galera gero eta handiagoa izango da. Fiskalitate bidez, soladata bidz eta lana banatuz aberastasuna banatzen ez bada, enplegu galerak ez du etenik izango.\nEzinbestekoa da eskualdeko beharretara egokitutako eredu sozial eta ekonomikoa sortzea. Eskualdeak aintzat hartuko dituen enplegu plana behar dugu. Multinazinalen menpeko den eredu zentralizatzailea alde batera utzi behar dugu, beste eredu bat sustatu. Eta uste dugu eztabaida hori eskualdeko eragile politiko, sindikal, sozial eta enpresarialen artean egin behar dugula. Bide luzea da, Sakanan bertan akordioak eraikiz egin beharrekoa. Eredu berri bat behar dugu, Nafarroan eraikia, Nafarroarako.\nBeharrezkoa da babes soziala indartzea, mundu guztiak bizimodu duina izateko aukera bermatua eduki behar du. Langabezia sariak amaitu ondoren jendea beldur da etxebizitza gabe geratzeko, eta bada zaborrontzietara jotzen duenik, jan ahal izateko. Horrela jarraituz gero ez da egoera konponduko.\nEgoerak eskatzen du, gure eskualdeak babes berezia behar du, kolaborazio guneak behar ditugu, ez inposaketa. Zer eskualde nahi dugun marraztu behar dugu, bultzatzen dugun garapen ereduak aberastasuna sortu behar du Sakanan banatu ahal izateko. Dibersifikaziorik ezean, multinazionalen menpeko izanik, eta ehun ekonomikoa hobetzeko inbertsiorik egiten ez bada egiten, badakigu zer dagoen. Sakanan gertatzen ari dena exenplu izan behar du Nafarroa osoan halakorik beste inon gerta ez dadin. Nafarroatik eta Nafarroarako garapen ekonomikoa bultzatu dezagun.\nIruñean, 2013ko martxoaren 7an


ARARTEKO, 1. Gizartearen eta familien bilakaera eta familiei laguntzeko politiken gaineko eragina\nATALA VI. Familiei laguntzeko politiken euskal sistemaren balorazio kritikoa EAEn. Ondorioak\nFamilia gizarte-eraikuntza bizi bat da, etengabe garatzen da eta gizarte-aldaketa propioekin aldatu egiten da, formalizazio-moduak, barne-egitura edo konposizioa ere aldatzen direlarik, berezko dituen funtzioak betez.\nFamilia-ereduak anitzak diren arren, aho batez esan daiteke familia gizarteko antolaketa, hezkuntza eta bizikidetzarako oinarrizko egitura dela gure gizartean, lehen mailako gizarte-sare oinarrizkoena eta ezinbestekoena baita. Sare horren bidez, hain zuzen ere, pertsonek gure gizartean funtsezkoak diren afekzio, hezkuntza eta harremanetako funtzioak jaso eta ematen dituzte.\nHalaber, gizarte-eraikuntza bizi hau gizarte-aldaketen menpeko eta sortzaile ere bada, eta gizartearen bilakaerak harreman zuzena dauka haren konposizioan eta barne-egituran dauden aldaketetan.\nAzken urteetan, zehazki, barne-aldaketa handiak egon dira; besteak beste, bizikidetza igo egin da familia egituratzeko bide egonkor gisa (bikoteen kalterako) eta familien tamaina murriztu egin da (oraintxe bertan batez besteko tamaina 3 kide baino apur bat gehiagokoa da).\nEAEn munduko biztanleria-piramide zaharrenetakoa dago, ugalkortasun-tasa baxuaren eta bizi-itxaropen altuaren ondorioz. Horrez gain, emantzipazio-adina munduko berantiarrenetakoa da, bizikidetza-tasak geroz eta altuagoak dira, eta zailtasun larriak daude familia, lana eta bizitza pertsonala uztartzeko. Horrek guztiak eragin zuzena dauka jaiotza-tasaren murrizketan eta gizarte-sistemaren iraunkortasunean.\nFamiliei laguntzeko politikak funtsezkoak dira familia-mota desberdinak garatu ahal daitezen eta gizarte-eraikuntzako funtzio antolatzaileak guztiz bete daitezen giza sozializazioari, hezkuntzari eta bizikidetzari dagokienez.\nAdierazi dugun bezala, hainbat kanpo-faktorek dute eragina familian, eta, beraz familiei laguntzeko politiketan horiek landu ahal eta behar dira. Izan ere, familiek betetzen dituzten funtzioak beraiek soilik bete ditzaketen neurrian, herri administrazioak horiek babestu beharko ditu, kostuak konpentsatuz eta erraztasunak jarriz, baliabide eta zerbitzuak tarteko.\nEsate baterako, erakunde publikoek bermatu egin beharko dute ezkontza bidez araututako bikoteek eta ezkontza bidez araututa ez daudenek eskubide berdinak dituztela, eta, era berean, politika eraginkorrak antolatu beharko dituzte, familiak nahi bezala gara daitezen (tamainari, antolaketari eta bizikidetza-ereduari dagokienez). Hori horrela, beren funtzioen garapena babestu beharko dute, neurri eta baliabide ekonomiko eraginkorren bidez.\nAre gehiago, egungo beharrizanetara egokitzen den eta baliabide nahikoak dituen familiei laguntzeko politika eraginkor, integral eta malguaren bidez soilik lortuko da –beste herrialde batzuetako esperientziak islatzen duen bezala– egungo biztanleriaren zahartzeari buelta ematea eta egungo gizarte-babeseko sistema iraunkor bihurtzea.\nFamiliei laguntzeko politika zehatzak babestu eta garatzeko bidean, EA En azken urteetan legegintza-esparru aurreratua ezarri da familia-aniztasunaren eskubideei eta aitortzari dagokienez.\nFamiliei laguntzeko politikak ezartzeko urrats garrantzitsua familien beharrizan berrietara egokitutako legegintza-esparru bat finkatzea da.\nEAEk apurka-apurka “familiaren ikuspegia” sartu du bere araugintzan. Hasiera batean arreta publikoko sistema bakoitzak bere helburu, zerbitzu, egitura eta antolaketa propio eta partikularrak zehaztu zituen, baina azken urteetan hedatu egin da zerbitzu hauek emateko moduak familiengan edo familia desberdinen beharrizan desberdinetan duen eragina, eta, horretarako, banakakoen araberako erantzunak ematen dituen korronte bat sustatu da, banakakoen ikuspegitik ere eskatu dena.\nBerez, familien gaineko araudi esparru propio eta berria izateak (familiei laguntzeko 13/2008 Legearekin eta haren garapen-tresnekin bat) familiei laguntzeko politika propioa ezartzeko aukera ematen du, nahiz eta oraindik ez daukan bere eragina areagotzeko nahikoa neurri.\nEuskal legegintza-esparrua aztertuta ondorioztatu daitekeenez, jauzi nabarmena egon da familia desberdinak daudela aitortu eta horiek babesteko orduan. Hala bada, gure autonomia-erkidegoan gizarte-aldetik aurreratuta dagoen legegintza-egitura bat ezarri da esparru europarraren barruan, batez ere askatasun afektibo eta sexualaren gaineko eskubideei dagokienez, edo mendetasunari, babes faltari eta bazterkeriari arreta emateko gizarte-zerbitzuen gaineko eskubideei dagokienez.\nEdonola ere, egia da Euskadin oraindik ere alderdi ahulak daudela, esaterako familia, lana eta bizitza pertsonala gogotik uztartzen dela sustatzeko tresna eraginkorrak garatzearen aldeko apustu publiko oraindik eskasa, tresna gakoa dena biztanleria-piramidearen aldaketan eta garapen eta eragin handienetako elementua dena Europa mailan.\nGizartearen eta familien etengabeko bilakaera eta eraldaketaren ondorioz, gizarte-aldaketen arabera garatzen eta egokitzen den lege-esparru batek soilik ezarriko du jarduera-testuinguru egokia, EA Eko familien beharrizanei erantzun eraginkorrak emateko politika publikoak ahalbidetuko dituena.\nEra berean, araudi-esparru honen garapenaz gain, tresna eraginkorrak ezarri behar dira, aurrekontu-hornidura nahikoekin familiei laguntzeko babes zehatzak antolatu daitezen –batez ere haurren esparruan–. EA En, hain zuzen ere, inplikazio baxuagoa dago eremu horretan, herrialde europar gehienen aldean.


Ohiko zerbitzuak | Autobuses La Unión\nNon erosi dezaket La Unionen bidaiatzeko txartela?\nOro har, hainbat aukera dugu:\nTxarteldegietan: BILBOko Termibusen, GASTEIZko autobus geltokian eta IRUÑAko Burundesaren txarteldegian. Begiratu saltokiei buruzko argibideak\nTxartelak erosteko makinetan. Bilboko Termibusen (hiru makina) eta Gasteizko geltokian.\nwww.autobuseslaunion.com webgunearen bidez\nAutobusean bertan, oro har, txarteldegirik eta txartelak erosteko makinarik ez dagoen geralekuetan. Zalantzarik baduzu, galdetu gidariari.\nNola erosi dezaket txartela Internet bidez?\nwww.autobuseslaunion.com webgunearen bitartez, bidaia txartelak erosteko botoian klik eginda, “autobusing” plataformara sartuko zara. Bertan adierazitako pausuak egin eta ziurtatu erosketaren baieztapena jaso duzula, SMS mezuaren bitartez edo posta elektronikoz, zeuk aukeratutakoaren arabera. (bistaratu txartelak erosteko botoia)\nErosketaren baieztapena jasotzen ez baduzu, mesedez, jar zaitez harremanetan gure enpresarekin honako telefonoetan: 94 427 11 11 / 945 26 46 26 / 948 22 17 66.Txartela erosteagatik bidaiariak ez du komisiorik ordaindu behar izango.Kanporaketa autobusa jatorrizko geltokitik atera baino bost minutu lehenago itxiko da.Erosketa amaitu aurretik, ziurtatu erosketa-baldintzak irakurtzen dituzula\nZer egin dezaket txartelaren erosketaren baieztapena jasotzen ez badut?\nDeitu La Union-Burundesa Autobusen bezeroen arretarako telefonoetara (begiratu saltokietarako lotura), erositako txartelaren datuak egiaztatzeko.\nNola bidaiatu dezaket Internet bidez erositako txartelaz?\nAutobusean sartzen zarenean, erregistro hauetako bat erakutsi behar diozu gidariari:\nLokalizatzaile zenbakia (Moveliak bidalitakoa, ez bankuarena) eta NANa.\nMugikorrean jaso duzun sms-a, bidaiaren datuak dituena (Moveliak bidalitakoa) eta NANa.\nAurretiaz inprimatutako online txartela eta NANa.\nTxartela inprimatzeko eska dezakezu txarteldegian.\nNola erosi txartelak erosteko makinetan?\nHautatu zure txartelaren datuak, makinan agertzen diren pausoei jarraituz.\nHonako hauek kontuan hartu:\nHasierako pantailan berehalako autobus irteerak agertuko dira. Zure irteera ez bada pantailan agertzen, erabili «Beste egun eta helmuga batzuk» botoia.\nEskudiruz ordaintzeko, erabili billeteei edo txanponei dagokien arteka (sarbidetxoa).\nTxartelaz ordaintzeko, erabili saltokiko terminalaren arteka eta idatzi zure gakoa.\nBonuaz ordaintzeko (Bidaide, 20 bidaiatako bonua edo Burunbonoa/Unionbonoa), erabili bonuetarako arteka.\nItxaron inprimatu arte eta jaso erositako txartel guztiak.\nEskudiruz ordaintzeko, 10,00 €-tik beherako erosketetan, 10 eta 5 euroko billeteak erabili daitezke. 10 eta 20 euro bitarteko erosketetan, 5, 10 eta 20 euroko billeteak erabili daitezke. 20,00 €-tik gorako erosketetan soilik 50 euroko billeteak erabili daitezke.\nNola erosi dezaket txartela atzerritik?\nwww.autobuseslaunion.com webgunearen bidez, txartelak erosteko lotura erabiliz.\nNahitaezkoa da txartela aurretik erostea?\nEz da derrigorezkoa baina bai komenigarria, horrela lekua izango duzula ziurtatuko zaizulako.\nTxartela azken unean erosiz geroz, gerta daiteke lekurik ez egotea eta nahi duzun unean ezin bidaiatzea.\nBadut deskonturik askotan bidaiatzeagatik?\nBonuak erabil ditzakezu, bakoitza deskontu desberdinarekin.\nBegiratu linea erregularren atala, bertan azaltzen direlako ibilbide edo linea bakoitzean duzun bonu edo deskontu mota.\nNola erosi dezaket BIDAIDE BONUA lehen aldiz?\nBilbo-Gasteiz edo Gasteiz-Bilbo ibilbidea, edo Ezkerralde edo Eskumaldeko ibilbidea, edota Leioa-EHU eta Gasteiz bitarteko ibilbidea egunero erabiltzeko asmoa baduzu, eta Bidaide bonua erosi nahi baduzu, honako pauso hauek egitea aholkatzen dizugu:\nAukeratu hileko, hiruhileko ala urteko bonua.\nHorietako bakoitzak aldi bat hartzen du, eta prezio desberdina dauka. Begiratu Bidaide bonuen tarifak\nAukeratu linea eta ibilbidea: Bilbo, Gallarta, Algorta, Leioa-EHU eta Gasteiz, bi noranzkoetan.\nLINEANITZA BONUA ere aukeratu dezakezu, lineen ordutegiak lotuz bidaiatzeko.\nBete IZENA EMATEKO ESKAERA (Bidaide bonua eskatzeko inprimakia), eta gehitu bertan eskatzen den dokumentazioa.\nEskaera hori posta elektronikoz aurkeztu dezakezu (bonos@autobuseslaunion.com helbidean) edota txarteldegian bertan bestela.\n96 orduan, gehienez, bonua eskura izango duzu.\nZure bonua hileko lehen egunean eskura eduki nahi baduzu, aurreko hilaren 25a baino lehen eskatzea komeni zaizu.\nNola berritu dezaket BIDAIDE BONUA?\nDagoeneko erabiltzailea banaiz eta baldintza berdinekin bidaiatzen jarraitu nahi badut:\nwww.autobuseslaunion.com webgunearen bidez «Bidaide berritu» aukera erabiliz.\nTxarteldegian, diru sarreraren edo banku txartelaren bidezko ordainketaren ziurtagiria emanez.\nTxartelak erosteko makinan, banku txartelaren bitartez.\nUrteko bonua erosi nahi baduzu, derrigorrez txarteldegian eskuratu behar duzu.\nTXARTELDEGIETAN ETA EROSTEKO MAKINETAN ERE BERRITU AHAL DUZU HILEKO ETA HIRUHILEKO BONUA, banku txartelaren bidez ordainduta.\nNola aldatu dezaket nire Bidaide bonua?\nHonako hauek alda ditzakezu:\nhilekoa, hiruhilekoa ala urtekoa.\nLinea: Bilbo, Gallarta, Algorta, Leioa-EHU edo Lineanitza.\nAdina, berdetik gorrira aldatzeko.\nFamilia ugariagatiko deskontua ezartzeko edo zabaltzeko.\neskuratu nahi duzun bonu mota eskura baduzu, beste inoiz erabili izan duzulako, bonu hori erabil dezakezu, «BERRITU BIDAIDE BONUA» aukera erabiliz.\nBono mota berri hori lehen aldiz erabili behar baduzu:\nBidaide bonua aldatzeko eskaera bete behar duzu (Bidaide bonua aldatzeko eskaeraren inprimakirako lotura), eta txarteldegian aurkeztu.\nEdota mezu elektronikoa bidali dezakezu bonos@autobuseslaunion.com helbidera.\nEz ahaztu eskaerarekin batera egindako ordainketaren ziurtagiria eranstea.\nDokumentazioa aurkeztu ondoren, txarteldegian jasoko duzu bonu berria, eskaera egin eta 96 ordura, beranduen. Bidaide bonua aldatzeko inprimakia\nHasieran hileko bonua aukeratu eta ondoren hiruhileko bonua eskuratu ahal dut?\nBonua indarrean sartuko den hilaren aurreko hileko 25ean egin behar duzu eskaera.\nNola erabili behar dut Bidaide bonua bidaiatzeko?\nEz baduzu txartela aurretik erosi, bonua autobusean balidatu beharko duzu, baldin eta txarteldegirik edo erosteko makinarik ez badago.\nBilboko Termibusen eta Gasteizko geltokian ordea, txarteldegira edo erosteko makinara joan behar duzu txartela jasotzera.\nGasteizko geralekuetan (unibertsitatean eta epaitegietan) nahiz Ezkerraldeko, Eskumaldeko, Leioa-EHUko, Deustuko eta Sarrikoko geralekuetan, autobusean balidatu beharko duzu bonua.\nBidaide bonua edukiz gero, segurua da autobusean lekua edukiko dudala?\nEz. Bidaiatu nahi duzun egunerako eta ordurako txartela aurretik erosi baduzu soilik edukiko duzu lekua ziurtatuta.\nBidaide bonuak txartelaren prezioa merkatzen du, baina ez du ziurtatzen autobuseko lekua. Horretarako, txartela eduki behar duzu.\nInformazio gehiago txarteldegietan eta «Ohiko galderak» atalean.\nTxartelak aurretiaz erosi ditzaket Bidaide bonua erabiliz?\nEnpresak hori egitea gomendatzen dizu.\nHorrela eginez gero, nahi duzun orduan lekua bermatuta edukiko duzu. (7 egun lehenago, gehienez). Geltokietan dauden erosteko makinetan nahiz txarteldegian eskura dezakezu.\nEnpresak hori egitea gomendatzen dizu, autobuseko lekuak mugatuta daudelako eta txartela aurretik eskuratzen baduzu, nahi duzun orduan lekua izango duzula bermatuko duzulako.\nEnpresari nire bajaren berri eman behar diot bidaiatzeari uzten diodanean?\nBonuaren balioaldia amaitu ondoren hartzen baduzu baja, ez duzu jakinarazi beharrik.\nBalioaldian baja hartu nahi baduzu, enpresari jakinarazi behar diozu, eta berak esango dizu dirua itzultzeko aukerarik duzun. Begiratu Bidaide bonuaren baldintzak.\nBonua itzuli behar dut bidaiatzeari uzten diodanean?\nEz da beharrezkoa, hurrengo batzuetan ere erabil dezakezu eta.\n30 urte baditut, zer tarifa dagokit?\n31 urte betetzen dituzun egunean, bonu gorriaren tarifa ezarriko zaizu.\nHori baino lehen, bonu berdearen tarifa ezarriko zaizu.\nFamilia ugariaren agiria berritu berri dut. Badu eraginik Bidaide bonuan?\nFamilia ugariaren agiriaren fotokopia eman behar duzu txarteldegian, bonuarekin batera. Emateko unean jatorrizko agiria ere eraman behar duzu, fotokopia zuzena dela egiaztatzeko.\n96 orduan, gehienez, bonu eguneratua eskuratuko duzu.\nZer egin behar dut nire bonua galdu edo apurtzen badut, edo ondo ez badabil?\nJakinarazi ahalik eta lasterren enpresari, bonos@autobuseslaunion.com helbide elektronikoaren bidez edo saltokiren batean.\nNora jo behar dut autobusean ahaztutako gauzaren bat berreskuratzeko?\n94 427 11 11, 945 26 46 26 eta 948 22 17 66 telefonoetara dei dezakezu eta bonos@autobuseslaunion.com helbidera ere idatz dezakezu, bidaiatu duzun ordutegia eta ibilbidea zehaztuta.\nZer egin behar dut niretzako jarlekurik ez badago eta Gasteiz etorbidean baldin banago?\nGaldetu gidariari zerbitzua osatzeko autobus gehiagorik dagoen edo deitu leihatilara: 945 264 626. Hala ere, geltoki nagusietatik kanpoko geralekuetan autobusa hartzeko, gure gomendioa aldez aurretik bidaia txartela eskuratzea da. Hala, jarlekua erreserbatuta edukiko duzu.\nTxartelen kudeaketa: aldaketak eta ezeztapenak\nTxarteldegian erositako txartelak ezeztatzeko eta aldatzeko, txarteldegira bertara jo behar duzu. Irteera baino bi ordu lehenagora arte inolako kosturik gabe egingo dugu gestioa.\nBegiratu txarteldegien ordutegiak.\nInternet bidez erositako txartelak ezeztatzeko, kanal hori bera erabili behar duzu.\nEz da txartelik ezeztatuko edo aldatuko telefono bidez.\nGeralekua non dagoen ikusteko, erosteko prozesuaren lehenengo pausuan, nahi duzun edo bidaiatuko duzun ordua aukeratu behar duzu. Ordu bakoitzean, “ibilbidea begiratu” leloa duen esteka bat aurkituko duzu. Klik egitean, mapa bat agertuko da geralekuaren kokaleku zehatza begiratzeko. Zoom-ean sakatuta, geralekuaren helbide eta kokalekua zehatz-mehatz non dagoen ikusi ahal izango duzu. Gauzak horrela, oraindik zalantzarik baduzu, gurekin jarri zaitezke harremanetan Twitterren edo Facebooken bitartez.\nBidaiarentzako informazio baliagarriaren\nNola jakin dezaket zer zerbitzu gelditu den bertan behera eguraldiaren ondorioz?\nEguraldia dela eta, irteerak bertan behera gelditzen diren kasuetan, agintaritza eskudunen aginduak betetzen ditugu.\nHalakoetan, egoera etengabe alda daiteke; halere, informazioa eguneratua eskaintzen ahaleginduko gara, webgunearen bidez, informaziorako eta salmentarako telefono zerbitzuaren bidez (94 427 11 11 eta 945 26 46 26) edo sare sozialen bidez.\nZer egin behar dut ordainagiria behar badut.\nTxartela bera ordainagiria da, behar diren datu guztiak eta BEZa jasotzen duelako.\nHalere, txartelen ordainagiria behar baduzu, bonos@autobuseslaunion.com helbide elektronikoan eskatu dezakezu, txartelak erantsita, edota txarteldegian bestela, hor ere txartelak emanda.\nEdozein kexu edo erreklamazio egiteko, gure webgunean horretarako dagoen ataletik egin dezakezu, Erreklamazioen inprimakia edota autobusean eta txarteldegietan dagoen erreklamazio liburua erabili daitezke.\nZer hartu behar dut aintzat autobusean bidaiatu aurretik?\nTxartela zure bidaia asegurua da. Eduki eskura ibilbide osoan, langileak eskatzen dizunean erakusteko.\nMesedez, egiaztatu beti txartelaren datuak leihatilan hartzen duzunean.\nGogoratu ordutegi bakoitzeko lekuak mugatuak direla. Irteera bakoitza egoki prestatzeko, komenigarria da abiatu baino ordu erdi lehenago leihatilara joatea, txartela erostera.\nLekua erabat bermatzeko, txartelak aurretik erosteko aukera eskaintzen du enpresak, leihatiletan, txartelak erosteko makinetan eta Interneten. Abiatu baino hilabete lehenago ere eros daitezke, asteko zazpi egunetan.\nAutobusaren aurrealdeko txartelari begiratzea gomendatzen die enpresak bidaiariei, erabili nahi duen autobusa hori dela egiaztatzeko.\nGuztiz debekatuta dago autobusean erretzea (1293/1999 errege dekretuaren 6. artikulua) eta jatea, bai eta ibilgailuak hondatzea edo zikintzea dakarren edozein ekintza egitea ere.\nDebekatuta dago, halaber, ibilgailua abian den bitartean gidariaren arreta galtzea edo lana oztopatzea eragin dezakeen ezer egitea.\nDebekatuta daude gainerako erabiltzaileen edo garraio enpresako edo autobus geltokian aritzen den enpresako langileen osotasun fisikoa arriskuan jartzen duten, traba egiten duten edo iraingarria gerta daitezkeen portaera guztiak.\nAginduak derrigorrez bete behar dira, bai zerbitzua behar bezala emateko eta segurtasunez bidaiatzeko enpresako langileek emandakoak, baita autobus edo geltokietan jarrita dauden karteletan adierazitakoa ere.\nZure segurtasuna gure lehentasuna da. Ondoren segurtasunerako aholku garrantzitsu batzuk dituzu, ikusi eta ikas ditzazun.\nGidaria: Jarduera honetarako beren beregi prestatuta dagoen profesionala da. Autobusean zure «segurtasun aditua» da. Bere jarraibideei kasu egin.\nAteak eta sarbideak: Bilatu itzazu. Ez ibili arinegi autobusera igotzean edo bertatik jaistean.\nLarrialdietarako mailuak: Kristalak hausteko mailuak “larrialdiko irteera” leloa duten leihoen ondoan daude. Erabili soilik ateetatik irten ezin denean.\nAteak segurtasunez irekitzeko: Irekitzeko gailua agerian dago, ateen ondoan. Autobusa geldirik dagoenean erabili daiteke soilik. Hura eragitean, ateak desblokeatzen eta berehala zabaltzen dira.\nLehen sorospenetarako botikina: Autobus guztietan dago. Normalean autobusaren aurrealdean egoten dira, piktograma batez identifikatuta.\nSegurtasun uhala: Zure jarlekuan badago, lotu.\nSu itzalgailua: Autobusaren aurrealdean dago, gidariaren jarlekutik gertu normalean.\nHelmugara iristerakoan: Ez altxatu jarlekutik autobusa geldirik egon arte.\nEkipajea eta maskotak\nNon utzi behar dut ekipajea?\nEkipajea eserlekuen goiko aldeko erretiluan jarri behar da, egoki kokatuta, kanporantz irteten ez dela.\nEz da inoiz pasilloan edo hanka tartean eraman behar, ez eta alboko eserlekuan ere.\nBaldintza horiek betetzerik ez badago, autobuseko maletategian eraman behar da.\nEraman daitezke bizikletak, surfeko oholak, eskiak eta musika tresnak?\nBizikletak, surfeko oholak eta abar eraman nahi badituzu, txartela erosteko unean fakturatu eta dagokion tarifa ordaindu beharko duzu.\nHalako gauzak eramateko, ibilgailuaren maletategian lekurik dagoen ikusi beharko da. Gehienez halako hiru gauza eramango ditu autobusak, eta inoiz ere ez bat baino gehiago bidaiari bakoitzeko.\nEkipaje berezia (bizikleta, surfeko ohola, eskiak, musika tresnak…) egoki bilduta eraman behar duzu, gainerako bidaiaren ekipajea ez zikintzeko edo hondatzeko eta zure ekipajearen egoera zaintzeko.\nBizikletei dagokienez, egoki bilduta egoteaz gain, aurreko gurpila kenduta eraman behar dira.\nHalako gauzarik eramanez gero, irteera baino hamar minutu lehenago iritsi behar duzu, gutxienez, autobusa irtengo den lekura.\nAutobusean halako gauzak eramateko lekurik ez dagoela ikusiz gero, hurrengo irtenaldian eramango du enpresak (ahal izanez gero). Dena dela, bidaiariak ez du horregatik inolako kalteordainik jasotzeko eskubiderik.\nBilbon>Gasteizera linea bizikleta tolesgarriak eta irristailu elektrikoak autobusaren maletategian jarri behar dira, bidaiariak behar bezala enbalatuta. Bidaiariak ez du tarifa gehigarririk ordainduko\nBilbo> Iruña P/58 linea, bizikleta mota guztiak (tolesgarriak barne) eta irristailu mota guztiak eramateagatik 10,00 €-ko tarifa ordaindu behar da. Horrez gain, bidaiariak behar bezala enbalatu eta autobusaren maletategian jarriko ditu.\nGehienez zer tamaina eta pisu izan dezake ohiko ekipajea?\nTxartela erosiz, zure ekipajea (maleta, motxila edo bidaia poltsa) doan eramateko eskubidea eskuratzen duzu, baldin eta metro kubiko bat baino gutxiago badu eta 30 kg baino gutxiago pisatzen badu. Hortik kanpo geldituko dira ekipaje bereziak; izan ere, aparte fakturatu beharko dituzu, dagokion tarifa ordainduta.\nNire musika tresna seguru eta ondo joango da maletategian?\nTresnak seguru joango dira autobusaren maletategian, gainerako ekipajeekin batera, baldin eta kutxa batean babestuta eta bilduta badaude.\nZuk zeuk erabaki behar duzu zein den bilgarririk egokiena.\nNire maskotarekin bidaiatu ahal dut autobusean?\nHauxe diote zerbitzu baldintzek maskotei buruz:\nDebekatuta dago bidaiarientzako eremuan maskotarik eramatea, itsu txakurrak izan ezik.\nMaskotak ugazabaren autobus berean joango dira beti.\nMaskota bakarra onartuko da bidaiako eta txarteleko.\nMaskota ibilgailuaren maletategian joango da, bidaiariak berak ekarriko duen homologatutako kaiola edo kutxa egoki batean. Guztiz debekatuta dago aberea kutxatik kanpo joatea.\nAberearen garraioa jabearen ardurapean egingo da, erabat. [Maskotekin bidaiatzeko baimena deskargatu]\nEskatzen diren baldintzei buruzko argibide gehiago nahi baduzu, begiratu garraio zerbitzuaren baldintza orokorrak.\n8 urtetik beherako umeek beti heldu batek lagunduta bidaiatu behar dute. 8 urte baino gutxiagoko umeek ezin izango dute autobusean sartu, heldu batek lagunduta bidaiatzen ez badute. Guraso edo lege tutoreen BAIMENA eduki behar dute laguntzailerik gabe bidaiatu nahi duten 8 eta 15 bitarteko adin txikikoek (adin biak barne) erabilera orokorreko garraio erregularreko autobusetan.\n16 urte betetzen dutenetik aurrera, adin txikikoek ez dute inoren laguntza eta baimena behar gure autobusetan bidaiatzeko. Autobusera sartzerakoan, adin txikokoek, bidaia txartelarekin batera, “Baimen Agiria” erakutsi behar dute. Horretan, gurasoen edo tutoreen baimena eta enpresaren zigilua agertu behar dute.\nAgiri hori ez badute, 8 eta 15 urte bitarteko adingabeek ezin izango dute bakarrik bidaiatu. PDFa:\nLaguntzailerik gabeko adingabeentzako baimena.\nBilbo eta Marginak>Vitoria-Gasteiz línea eta Bilbo-Iruña línea: 4 urtetik beherakoak doan joan daitezke, txartel egokia daroan persona heldu batekin, adina dokumentu ofizial batekin erakutsi ahal izan beharko dute, eskatuz gero. Zero txartel eraman behar dute autobusean bidaiatzeko. Leihatilan eska dezakezu, edo bidaiatu behar duzun ordutegiko gidariari zuzenean itxita badago. Auto-salmenta makinak ez dio ematen.\nAiala Harana, Vitoria-Gasteiztik Durangora eta Mirandara lineak: 6 urtetik beherakoak doan joan daitezke, txartel egokia daroan persona heldu batekin, adina dokumentu ofizial batekin erakutsi ahal izan beharko dute, eskatuz gero. Zero txartel eraman behar dute autobusean bidaiatzeko. Eska dezakezu, gidariari zuzenean.\nGazteizko aireportua linea: 2 urtetik beherakoak doan joan daitezke, txartel egokia daroan persona heldu batekin, adina dokumentu ofizial batekin erakutsi ahal izan beharko dute, eskatuz gero. Zero txartel eraman behar dute autobusean bidaiatzeko. Leihatilan eska dezakezu, edo bidaiatu behar duzun ordutegiko gidariari zuzenean itxita badago. Auto-salmenta makinak ez dio ematen.\nZer agiri aurkeztu behar dut familia ugariagatiko deskontua eskatzeko?\nFamilia ugaria direla egiaztatzen duten bidaiariek deskontua izango dute txartelean: % 20ko deskontua kategoria orokorreko familietakoek, eta % 50ekoa kategoria berezikoek.\nFamilia ugariaren deskontua kanal hauetan eskatu daiteke:\nLA UNIONeko eta BURUNDESAko saltokietan, dagokion dokumentazioa aurkeztuta (erakunde eskudunak emandako familia ugariaren agiri eguneratua -egun horretan indarrean dagoena- eta NANa edo pasaportea).\nTxartelak erosteko makinak. Autobusera sartzeko, deskontua izateko eskubidea ematen duen kreditazioa gidariari aurkeztu beharra dago.\nAutobusaren barruan. Autobusera sartzeko, deskontua izateko eskubidea ematen duen kreditazioa eta NANa aurkeztu behar zaizkio gidariari.\nGogorarazi nahi dizugu familia ugariaren deskontua duen txartela eskuratu baduzu, erosteko unean deskontua jasotzeko eskubidea duen pertsona bakoitzaren egoera egiaztatzeko agiria aurkeztu behar duzula, eta bidaia osoan aldean eraman; zehazki, familia ugariaren onuradun bakoitzaren NANa edo pasaportea.\nGarrantzitsua: horrelako bidaia txartelak erabili ahal izateko, ezinbestekoa da bidaiariak deskontu horren onuraduna dela kreditatzen duen agiria indarrean edukitzea. Baldintza hori bete ezean, gidariek bidaia txartela erabiltzea galarazi behar dute eta ezin izango da inolaz ere diru-aldea ordaindu. Hala, bidaiariak beste bidaia txartel bat erosi behar izango du, bidaiatu nahi badu.


Euriak eragindakoak konponduta edo konpontze bidean - Arrasate - Goiena.eus\nEuriak eragindakoak konponduta edo konpontze bidean\nUbane Madera 2009-01-27 18:10\nAzken ordua (17:00): goizean baino egoera hobean dago Arrasate orain. Bedoñarako bidea zeharo garbitu dute eta Markulete inguruan oraindik ur-putzuak dauden arren, automobilarekin pasatzeko ez dago arazorik.\nUr-putzuak daude, baita ere, Udala auzora bidean, Eguzkitza baserriaren ondoko errepidea zeharkatzen. Eta Udala auzoan bertan ere bai. Baina bi puntu horietan ere ez dago arazorik automobilarekin pasatzeko.\nHori bai, Polmetasaren fabrika berrirako oinezkoen ibilbidearen zati bat, Garaiatik pasatzen den zatiak itxita segitzen du; Obra eta Zerbitzu Sailetik emandako informazioaren arabera, ezpondaren beste zati bat jausi egin da.\nDena den, makinatxo bat arazo dihardu eragiten euriak udalerrian. Goizean kontatutakoez gainera, Bizkaia etorbidean zuhaitza jausi da, nahiz eta dagoeneko erretiratuta dagoen.\nEta Santa Barbara parkean, errekak bihurgunea egiten duen puntuan, udaltzainek hesiak ipini dituzte; erreka hazita doala ikusita, ondoko ikastetxetik ateratzen ziren umeen segurtasuna bermatzeko.


Helduen laktosarekiko tolerantzia duela 7.500 urte hasi zen Balkanetan eta Erdialdeko Europan | Consumer\nHelduen laktosarekiko tolerantzia duela 7.500 urte hasi zen Balkanetan eta Erdialdeko Europan\nBeste espezierik ez duen ezaugarri genetikoa da.\narabera: Asteartea, 2009ko irailaren 01a\nGizakiak beste espezie batzuekiko duen ezaugarri bereizgarrietako bat, baita gainerako ugaztunekiko ere, esnea onartzea da, bularra eman ondoren. University College London (UCL) erakundearen azterketa batek erakutsi duenez, gaitasun fisiologiko hori duela 7.500 urte sortu zen Neolitoan, Balkanetako eta Erdialdeko Europan, iparraldeko herrialdeetan uste zen bezala.\n“Homo sapiens” ez zen gaitasun horrekin jaio, duela 7.500 urte inguru sortu zuen, garai batean ehiztari nomada zena nekazari eta abeltzain bihurtu zenean. Bizirik irauteko izaki bizidunek egiten duten borrokan, eboluzioak ingurunera egokitzea errazten duten ezaugarri genetikoak bultzatzen ditu, eta abantaila ematen die lehiakideei. Ugaztun haurtxoek amaren esnea asimilatzeko eta digeritzeko gaitasun naturala dute, baina galdu egiten dute bularra emateko aldia gainditu ondoren. Hasieran, gizakietan ere gertatzen zen hori.\nHungariako eta Errumaniako aztarna arkeologikoetan atzemandako esne-proteinen bidez, University College Londonen azterketak erakutsi duenez, Europako erdialdeko eta Balkanetako abeltzaintza-komunitateek ahalmen horri eutsi zioten, esnearen azukreak deskonposatzeaz arduratzen den entzima beren organismoan baitute. Mutazio genetiko hori onuragarria izan zen nagusi izan zen gizabanakoentzat; izan ere, abeltzain gisa zuten zeregin berriari esker, eskuragarri zuten eta elikagarria zen produktu batez elikatzen utzi zien.\nHasierako anomalia hori kontinentean orokortu zen, eta gaur egun, europarren arraza-jaraunspenean, “laktosa-iraunkortasun” deritzona gailentzen da, beste lurralde batzuetan gertatzen ez den ezaugarria. Hala ere, modu desberdinean erregistratzen da kontinentean zehar; iparraldeko herrialdeetan, Irlandan eta Erresuma Batuan, berriz, esne-intolerantziaren ehunekoak %5etik %15era bitartekoak dira, eta Mediterraneoko herrialdeetan, berriz, tasa populazioaren erdira igotzen da.\nBestalde, esnekien kontsumo orokorra Europa osora hedatzeak azalduko luke zergatik duten laktosaren aurrean tolerantzia duten europar gehienek genearen aldaera bera. Hala ere, Afrikan gutxienez lau aldaera genetiko identifikatu dira, eta populazioaren herena baino ez da esnea digeritzeko gai. Asian, biztanleen %90era iristen da kopuru hori.\nBalkanak lactosa-eu leche-eu tolerantzia urteak


Industria, Turismo eta merkataritza ministerioa - Emakumea eta nazioartekotzea\n"Emakumea eta nazioartekotzea" lantaldea\nMerkataritza Estatu Idazkariak konpromiso irmoa du emakumeak Espainiako ekonomiaren nazioartekotzean duen eginkizunarekin. Horretarako, "Emakumea eta nazioartekotzea" lantaldea sortu zen 2019an, Espainiako Ekonomia Nazioartekotzeko 2019-2020 II Ekintza Planaren esparruan eta 2017-2027 Espainiako Ekonomia Nazioartekotzeko Estrategiaren barruan.\nLan-talde hau emakumearen papera Espainiako ekonomiaren nazioartekotzean hobetzeko eta emakumeak nazioarteko merkataritzan txertatzeko konpromiso, irmotasun eta koordinazioan aurrera egiteko oinarriak finkatzeko asmoz sortu zen.\nHorretarako, talde honek lau jarduera ildo nagusi jorratzen ditu:\nEstatistikak emakumeak nazioarteko merkataritzan duen eginkizunaren diagnostiko hobea eta balizko oztopoak ezagutzeko.\nNazioartekotze programak finantzatzeko eta sustatzeko sarbidea.\nBerdintasun Legea betetzea.\nArlo horretan interesa duten eta arlo horretan parte hartzen duten erakunde pribatu eta publiko guztiak borondatez sartzen dira Talde honetan: administrazioetako ordezkarietatik unibertsitateetako erakundeetara eta enpresa sektorera.\n"Emakumea eta nazioartekotzea" txostena\nHelburu hori aurrera eramateko, elkarrizketarako eta lanerako lau mahai sortu ziren. Lan talde horiek osatu zituzten partaideen ospakizuna eta eztabaidaren ondoren, haietako bakoitzaren ondorioak eta genero berdintasuna aurrera ateratzen lagunduko duten merkataritza politika inklusiboak sustatzeko hartuko diren neurriak biltzen dituen txostena prestatu da.\nSar zaitez "Emakumearen papera Espainiako ekonomiaren nazioartekotzean" mahai inguruetako txostenaren ondorioak eskuratzeko [PDF] [1.2 MB].\nEmakumea eta Nazioartekotzea" lantaldearen II. ekitaldia\nEmakumearen Nazioarteko Eguna dela eta, Merkataritzako Estatu Idazkaritzak Emakumea eta Espainiako Ekonomia Nazioartekotzeko II. Ekitaldia ospatu du, nazioarteko jarduera ekonomikoan genero-berdintasuna bultzatzen jarraitzeko.\nEmakumea eta nazioartekotzea | 2022/03/08\nCalviño-k eta Maroto-k emakumearentzako garrantzi handiagoa aldarrikatzen dute nazioarteko merkataritzan\nEmakumea eta nazioartekotzea | 2022/02/03\nXiana Méndez: Es clave promover la integración de la mujer en el comercio internacional para aumentar el desarrollo económico y social\nEmakumea eta nazioartekotzea | 2021/04/16\nReyes Maroto: “Merkataritza-politika inklusiboek genero-berdintasunean aurrera egiten lagundu behar dute”\nEmakumea eta nazioartekotzea | 2021/03/16\nEspainiako ekonomiaren nazioartekotzean emakumearen rola areagotzea sustatzen du Merkataritza Sailak\nEmakumea eta nazioartekotzea | 2020/02/11\nEmakumea eta nazioartekotzea | 2019/07/23


Durangoko Gobernu Taldeak 135 ekintza “argi eta neurgarri” aurkeztu ditu legegintzaldi honi begira - Durango - Anboto.org\nDurangoko Gobernu Taldeak 135 ekintza “argi eta neurgarri” aurkeztu ditu legegintzaldi honi begira\nJoseba Derteano 2020-02-12 10:53\nAtzo San Agustin kultur gunean egindako aurkezpeneko irudia.\n“Legegintzaldia amaitu arteko gure iparrorratza izango da. Plan argia eta neurgarrria da”, azaldu zuen Ima Garrastatxu alkateak atzo Gobernu Taldeak San Agustin kultur gunean egindako aurkezpenean.\n135 neurrik osatutako planean, “pertsonek izango dute lehentasuna" azaldu zuen Garrastatxuk. "Herri inklusiboa, euskalduna eta feminista” eraiki gura dute, aniztasuna “balore” moduan hartuz. Julian Rios alkateordeak esan zuen udalaren “transparentzia” sustatuko dutela eta herritarrak informatzeko zein herritarrek ekarpenak egiteko komunikazio bideak ahalbidetuko dituztela.\nProiektu denetatik 12 nabarmendu zituzten aurkezpenean. Herrigintza arloan, Taxi Lagun egitasmoa martxan jarriko dute, persona nagusiei eta mugikortasun arazoak dituztenei osasun-laguntza publikorako sarbidea errazteko. Horrez gainera, ludoteka eta Gazteleku zerbitzuak martxan jarri eta euskarazko ekimen kultural berriak sustatuko dituzte askotariko eragileekin elkarlanean; indarkeria matxistaren ondorioz hildako emakumeak omentzeko gunea sortuko dute eta beka bat abiatuko dute bere sasoian Durangora bizitzen etorritakoek egindako ekarpena ikertzeko eta balorean jartzeko.\nAntolakuntza arloan, bi neurri aipatu zituzten. Auzo kontseiluen eta auzo zinegotzien figura sortuko dute elkarteekiko eta auzoekiko komunikazioa hobetzeko, eta, ‘herritar txartela’ sortuko dute, kudeaketa administratiboak errazteko. Azkenik, Lurraldea arloko bost ekintza azpimarratu zituzten. Merkatu plaza berrizteko proiektua egingo dute, Santa Anako kanpandorrea berriztu eta bisitatzeko aukera eskainiko dute eta airearen kalitatearen mahaia martxan jarriko dute eragile desberdinekin. Azkenik, kale argiteria hobetu, puntu beltzak ezabatu, disuasio aparkalekuak eraiki eta TAO sistema berrikusiko dute. Landako Guneko aparkalekua eguneko 24 orduetan zabalduko dutela ere iragarri zuten.\nEAJren ustez “zehaztasun bako” proposamena da\nEAJren iritziz “zerrenda soil” bat aurkeztu dute, “planifikaziorik, norabiderik eta zehaztasunik gabea”, ohar batean kritikatu dutenez. Eguneroko kudeaketari dagozkion ekintzak ildo estrategikoak balira moduan aurkeztu dituztela diote eta ekintza batzuk “oso traszendentzia txikikoak” direla, proposamenaren “seriotasun falta” agerian utziz.\nHorrez gainera, “sorpresa handia” eragin dien promesa elektoral nagusiak “desagertu” egin direla ikusteak: Urki-Hegoalde bidea, 24 orduko pediatria zerbitzua eta etxebizitza publikoen parkea sustatzea zerrendatu dituzte, besteak beste.


Japoniak hegazti-gripearen agerraldi berriak berretsi ditu | Consumer\nJaponiak hegazti-gripearen agerraldi berriak berretsi ditu\nAsiako herrialdeetan hegazti-gripearen agerraldi etengabeen aurrean, Nekazaritzarako eta Elikadurarako Nazio Batuen Erakundeak (FAO) adierazi du “egoera oraindik ez dagoela kontrolpean”. Japoniako arduradunek ez dute argitu hegazti-gripearen agerraldi berriak birusaren H5N1 anduiarena diren, Thailandian eta Vietnamen 20 pertsona inguru hil dituena. Japoniako Gobernuak uste zuen aste honetan kasu berririk erregistratzen ez bazen eritasuna desagerraraziko zutela.\nTxinan, non beste bi infekzio-gune berrik berretsi baitira, agintariak ukuiluko hegaztien sarraskia eta txertaketa masiboa egiten hasi dira epizootiaren hedapena kontrolatzeko, Txinako 31 probintzietatik 15i eragin baitie. Kasu berri horiek gorabehera, ez da infekziorik izan gizakietan. Gaixotasunaren hedapenari buruzko hipotesi batzuen arabera, Thailandiako zoo batean hildako lehoinabarrak eskualde kaltetuetako oilaskoekin elikatuak izan zitezkeen. Horrek kezkatu egingo luke patogenoaren espezie-jauzia.\nNazio Batuetako osasun-agintariek ahalik eta zuhurrenak izateko eskatzen diete herrialdeei, krisia amaitu baino lehen. Kumara Rai New Delhiko OMEko kideak esan duenez, “gaixotasuna ezin izango da bi hilabete edo gehiago igaro”. FAOk bi urteko epea luzatu du birusaren H5N1 anduia kontrolpean hartzeko. Adituen kezka handienetako bat birusak gizakiei jauzi egitea da, El Mundo egunkariaren arabera.\nandui asiar errotik kentzea gripe aviar-eu H5N1-eu pollos-eu


Neurriak berriak venture | DLL Suite - dllsuite.com\nNeurriak berriak venture\nArrakasta gehien martxan enpresa glamour itxura ikusteko joera dugu, baina ez du barne borroka sortzaileetako jatorrizkoa jakitea. Inkubategia 500Startups ospetsuaren sortzailea Dave McClure oinazeak sentitzeko hasiko da. Dio:\n“Ekintzailetza oso gutxitan itzultzeko asko ordaindu behar, baina ez zen garai batean, negar, bakarrik izango duzu, izkina batean ezkutatuz, ezin duzu benetan zaindu beste gauza, ez dago gizarte-bizitza ez da, ez da askoz aukera familia eta lagunekin igarotzeko piztu duzu ekintzailetzaren munduan, berriz, , bihotza du lurra jo zuen unea ona bidean jarri dut. ”\nOna Irteeran modu batzuk joan dadin, hona hemen gutxi ekintzaile bat izan ohi akatsak konpromisoa, eta, agian duzun inspiratzen da, baina kasu batzuetan akatsak batzuk ezin dira errore bat jotzen, baina pertsona bat, proiektu delako ezberdinak emateko.\nGoizegi media lankidetza bila\nZara ekintzaile komunikabide onena da zeure buruari galdetu zergatik aurkitu duzu? Zaude? Prest komunikabideetan ez zuen aurre egin behar duzu Nolako artikuluak helburua lortzeko lagun zaitzake? Produktu eta negozio-eredu ez bada zehazten bilatzen baduzu, onena ez dela komunikabideetan, edo roadkill joan.\nBake beren dirua pasatzeko negozioak egiteko\nMailako beren kontura egin pertsona, eta gehien inbertsio kanpo oinarritzea. Baina beste norbait horrek esan nahi du diru inbertsioa ezin lagundu zeuk onartu nahi, dirua pasatzeko duzun pertsona bakoitzaren inbertituko jarraipena eginez. Eta inbertitzaileentzako itzultzen ratioa irten ondoren, murriztu egingo da.\nZara gehienak euren kontura egin Irteeran bada, presio eza dezakezu inbertitzeko pertsonen negozio-eredu eta garapen sarbidea aztertzeko kasuan. Behin autosufizientzia, etorkizuna eta inbertitzaile gehiago negoziazio txip izango dute gai izango zara. Inork ez du, bestela, zure enpresak kontrolatzeko, baita ere, bada, ahal izango duzu, edozein unetan atzera, ez atea azken kezkatu.\nAlone eragiketak, edo gehiegi sortzailekidea\nDone pertsona ekintzaile aitzindari daki nola gogorra da, inor ez da ahalguztidun, ordena ez da gaztea, Karoshi da onena bat sortzailekidea aurkitu, lana partekatu behar. Ez litzateke borrokatzeko bakarrik, gehiegi edo ez sortzailea. Jende askok nahi lagunekin hasteko, baina jende askok, zure share ere gutxiagotan. Esate baterako, badira lau lagunak venture, zatitu duzun akzioak eta, ondoren, finantzaketa galtzen duzu utzi aurretik 25 akzioen%. Gakoa desadostasuna, edo ez da berdina denean harremana izango duzu crack laguntzea da, eta, beraz, ez dira asko martxan enpresa hasiera ugari daude, sortzailea, eta azkenik got bat behera utzi. Think Facebook, Quora, bidea eta Foursquare.\nMaiz egiten diren jardueretan parte hartzeko\nEkintzaile batzuk izateko publizitatea, edo gehiago egin deiturikoak industriako profesionalak ezagutzeko eta, sarritan, industria gertaerak, truke-txartelak, baina produktua ez da heldu, behar baino lehenago, parte-hartzaile bakarra izango too zure denbora zati handi bat alferrik, ez nahian borrokan parte hartu iritsi mesedez. Denbora produktuaren eta denbora zentzuzko merkataritza-off on egotzitako jarduerak gastatu behar duzu.\nKomunikazio falta, jaramonik ez kritika\nEkintzaile batzuk sarritan sentitzen direla, oso indartsua, beraz, harroputz, ez besteen iritziak entzuteko ere, langile eta erabiltzaileen kexak kritikak piztu begi itsu bat, komunikazio falta larria da, eta hori oso arriskutsua gauza bat da. Ekintzaileak egokia denbora ¥ ck jarrera izan behar, baina, kasu gehienetan, apala izan behar da, soilik iritziak eta iradokizunak besteen entzuteko.\nJakintsua enpresariaren denean amore ematen jakin behar da. Ekintzaile batzuek uste oso indartsua dira, besteak beste, inbertitutako 100 milioi dolar bere produktuak erosteko, saltzeko ukatu zuen. Miresgarri honetan erabaki bat da, nahiz eta batzuetan badirudi ere inozoak. Video startup Qwiki aukera izan zuen 100 milioi dolar prezio prezioa, saltzeko, baina ez zuen, eta, orain, baino ezin da $ 50 milioi Yahoo dira saldu; Path aukera bat, prezio altuan saltzen Google izan du, baina ukatu egin du Dave Morin, orain ez da garapen tepid.\nPuntu honetan, ordea, iritzi materia bat, askotan beren enpresa amaieran, enpresa handi bat bihurtu da, hala nola, Facebook bezala.\nEtzan ahal izateko, bizirik irauteko\nOrdena bizirauteko ekintzaile batzuk, inbertsioetarako eta erreportariak baliteke gezurra, nola ona beren produktuak esaten nola azkar garapen gehiago itxaropentsua. Pertsona batzuk sakonera inbertitzeko zure hitzak dira egia egiaztatzeko, eta, beharbada, besterik gabe, ez da hainbeste zaintzen, beraz, uste dut. Azken emaitza da huts egiten baduzu, gehiago, hala nola, finantzaketa hurrengo aukerak gal dezakezu. Impetuous\nBatzuetan, inbertitzaileak eman daiteke estresa, eta, ondoren, ezin duzu itxaron gogobeteko erantzun bat sortzen da, une honetan jasaten zure produktua da. Ezberdinak martxan enpresen hazkunde-tasa desberdina da, eta ez da presio eta itsu hedapena.\nbenetan zaindu beste gauza ez da askoz aukera familia ez dago gizarte-bizitza ez da